Hilekoa | Iritzia | Berria\nPasa den astean hilekoa etorri zitzaidan. 26 hilabete pasatu ditut hilekorik gabe; beraz, niretzat berri esanguratsua da. Nire alaba txikienari bularra ematen diot oraindik, eta, handienarekin gertatu zitzaidan bezala, horrek asko atzeratu du erditu ondoren hilekoa berriro etortzea. Nire alaba txikiaren urte eta erdiari haurdunaldiaren bederatzi hilabeteak gehitzen badizkiogu, bi urte luze eman ditut hilekorik gabe. Barrutik «hau bai putada» atera zitzaidan, hilekorik gabe egotearen erosotasunari agur esan behar!\nHemendik aurrera, hirugarren haurdunaldia bizitzeko asmorik ez dudanez, horrek esan nahi du hilekoari definitiboki agur esan arte bi hamarkada igaro ditzakedala nire gorputzak hilabetero odola isurtzen duen bakoitzean «zer putada» pentsatzen? Nire inguruko emakumeekin komentatu nuenean antzeko eratzunak entzun nituen, «zer zorte ona, niri erditu eta hiru hilabetera etorri zitzaidan!». Eta lagunekin elkartzen naizenean hilekoa berri txar bat izan ohi da. Emakumeon berezko eta naturala zaigun zerbait madarikazio bat bezala bizitzen badugu, zerbait gaizki egiten ari ote gara? Eta ez da kasualitatea gure gorputzarekin eta sexualitatearekin zerikusia duten gauza guztiak gizartearen begietara zikina bezala agertzea. Erlijio askotan, hileko egun horietan emakumeok aldenduak bizi behar dugu, gure gorputza bekatuz betetzen delako. Gaur ere, telebistako iragarkietan esate baterako, gure hilekoa ez da gorria, urdina baizik, eta saltzen dizkiguten produtuak gure isurtzea desagerrarazteko bideratutak daude, «zer usain dute hodeiek».\nNoski, gehiengoak pentsatuko du normala dela mingarria den zerbait madarikazio bat balitz bezala bizitzea, baina, dirudienez, ez luke zergatik mingarria izan behar, gure gorputza eta bere beharrak errespetatuko bagenitu. Kontua da ziklikoak garela, baina ziklo horren nondik norakoak ez ditugula ezagutzen ez kontuan hartzen. Medikuntza, beste zientzia guztiak bezala, androzentrikoa da, gizonengatik eta gizonen beharrentzat egina. Horrela ez balitz, gure zikloari begira biziko ginateke, hilekoaren egunetan lasaiago egotea eskatzen digula, gure gorputza errespetatuz eta hilekoaren ondorengo egunetan oso produktiboak garela baliatuz. Gurea ez dela ez madarikazio bat ez gaixotasun bat, baizik eta zerbait naturala. Hori kontuan izanik, eta gai honen inguruko behar bezalako heziketa jasoko bagenu, jakinen genuke badaudela inflamatorioak diren elikagaiak eta horregatik komenigarria dela guretzako jaki horiek ez hartzea hilekoaren aurreko egunetan.\nAzkenik, eta «isurtze librea» mugimendu feministak defendatzen duen bezala, gure gorputza benetan ezagutuko bagenu, gai izanen ginateke, beste munduko kultura batzuetan gertatzen den bezala, gure umetokia askatzeko eta gure barne muskuluak kontrolatzeko eta, horrela, odola nonahi eta noiznahi botatzeko. Horrekin, noski, akabo emakumearen erreprodukzioaren inguruan ematen den komerzializazioaren parte bat. Baina, hori baino garrantzitsuagoa oraindik, akabo gure emakume izatearen parte natural hori madarikazio bat bezala bizitzea, akabo «ze putada» hilekoa bisitan etortzen den bakoitzari.


Udalei - - Guaixe.eus\nBasoa 2019-10-06 17:46\nUrrian sartuta gaude, udazkenaren hasieran. Goizetan oraindik entzuten dira txorien algarak. Zuhaitzen adarrak mugitzen dira. Txoriek esnatzen dituzte argitu orduko. Eta, badoaz eguna beste nonbait ematera. Zuhaitzen babesa bertan izanen dutelakoan, ilunabarrean bueltan izanen dira berriro.\nBaina ezustekoa ere hartu dezakete eta, izan ere, hartzen dute. Inausketari sarri eutsiko diogu naturaren erritmoari erreparatu gabe. Zenbait herritan, esan bezala, inausketa eginen dute zuhaitzak hosto berdez beteta daudenean -kaleko zuhaitzei ari naiz-. Arrazoia lurreko hostoak ez jasotzeko egiten omen da. Txoriek beren habitat-a galtzen dute eta agian insektuek ere asko zuhaitzetan bizi izaten baitira. Eta zer esan zuhaitz berari egiten ari zaion kaltea lana ongi egina (inausketa ongi egin, noiz…) ez badago.\nGaraiz kanpo inausketa egiteaz aparte, penagarria suertatzen da lan horretan jantzita ez dagoen bat ikustea. Ur-ihesa gertatzen denean herrian, nori hots egiten diogu? Iturgin bati ala iturgintzaz jakin ez dakien bati? Zergatik, orduan, uzten dugu inausketa edozein esku? Hor garbi ikusten da ingurumena ez zaigula asko axola.\nBada garaia zentzuz aritzeko, gure ingurumena hobeki ezagutzeko eta hobeki ere zaintzeko. Aitzakiak bukatu dira.\nBeste iritzi bat baduzue inausketaren inguruan, erantzun gaia aberastuko dugu eta.


Ezagutu bidezko merkataritza Itzuli\nKasu erreal batzuk irakurtzeari esker merkataritza konbentzionalaren ordezko aukera bidezko merkataritza sartu eta bultzatu, kontsumo arduratsua sustatu eta, merkataritza-sistema barnean, parte hartzea indartu nahi da. Kasu horiek irakurritakoan, horrelako merkataritzak dituen abantaila eta eragozpenez gogoeta egingo da eta, ondoren, presio-ekintza bat egiteko proposamena jaurtiko da: bidezko merkataritzako produktuak sal daitezen proposatuz edo eskatuz, eskutitzak idatzi eta inguruko denda eta supermerkatuetara igorriko dira.\nJarduera honek ordubetea iraun dezan planteatu da.\nHainbat ikastegik osatuko duten Vega-Educa proiektuaren helburua, klima-aldaketaren inguruan gizartearen sentsibilizatzea eragin edo lagunduko duten jarduera batzuk sustatzea da. Global pentsatu, herrian ekin lema bidez, klima-aldaketa den planeta osoko arazoa Vega de Granadako Vega-ra helarazi...... [+]


Elkarrizketa Andoni Ortuzar EAJren EBBren presidenteari\nAndoni Ortuzarri elkarrizketa, 'Egun On Euskadi'n eta 'ETB Hoy'n\nAdecco taldearen aukeraketa zuzendariarekin arituko da Vanessa Sanchez, egungo egoeran lana bilatu eta aurkitzeko zailtasunaz, 'Entrada Libre' saioan.\nAndoni Ortuzar (Argazkia: EFE)\nAndoni Ortuzar EAJren EBBren presidentea elkarrizketatuko dute gaur goizean 'Egun On Euskadi' eta 'ETB Hoy' albistegietan. ETB1en, gainera, Jaime Tapia, Martxelo Otamendi eta Edurne Egaña solaskideekin mahai-ingurua gidatuko du Estepan Aldamiz-Etxebarriak egun eguneko gaien inguruan.\nETB2n, Olaia Urtiaga arituko da Andoni Ortuzarrekin solasean 12:30etik aurrera, eta ondoren, Adela Gonzalezek gidatutako magazina 'Teleberri' hasi arte iraungo du, hurbileko informazioaren berri emanez.\nLana aurkitzeko zaitasunaz, 'Entrada Libre'n\nVanessa Sanchezek, bere aldetik, Sivia Virto elkarrizketatuko du 12:00etan, Adecco taldeko aukeraketa zuzendaria Euskadin. Gaur egungo egoeran lana aurkitzearen zailtasunez arituko dira 'Entrada Libre' saioan. Gazteen prestakuntza geroz eta hobeagoaren aurrean, lanpostu ezegonkorragoak eskaintzen direla azalduko du gonbidatuak. Ikusi elkarrizketaren aurrerapen txiki bat.


EUSKARA PRAKTIKATZEKO APLIKAZIOAK – KZblog\nSarrera berri honetan euskararen mundura gehiago gerturatu nahi zaitugu, nahiz zure lehen hitzak esaten hasi berri zaren nahiz maila bat duzun eta hizkuntza praktikatzen jarraitu nahi izanez gero. KZguneatik aplikazio zerrenda bat prestatu dizugu euskara praktikatu dezazun modu ezberdin batean.\nHauek dira 6 aplikazioak euskara praktikatzeko\nAEK euskaltegi sareko aplikazioa da. Aplikazioaren barnean oinarrizko hiztegi bat topa dezakezu sail ezberdinetan multzokatuta: tokiak, zenbakiak, hitz erabilienak… Eta hiztegiko hitz hauekin praktikatu ahal izateko, hitzak lotzeko jolas bat du, euskarazko esanahia gaztelerakoarekin lotzean datza. Gertuen dituzun euskaltegien inguruko informazioa ere topa dezakezu baita beraiekin kontaktuan jarri ere.\nTribial jokoaren antzekoa da app formatuan. Galdera guztiak euskaraz eginak dira. 8 alor orokor ditu: kultura, zientzia, euskara, geografia, gizartea, musika, zinema eta kirola. Gai bakoitzaren barnean galdera orokorrak nahiz euskal gaiak daude. Aukeratutako gaiaren inguruko 11 galderei erantzun behar zaie pantailan agertzen den denbora mugaren barnean. Amaitzean puntuaketa bat izango duzu eta hau jolasaren sarean parketa dezakezu. Euskaraz jolasteko modu dibertigarria.\nAplikazio hau ere jolas bat da, baina oraingoan topatuko dituzun galderak sinonimoekin, gramatikaren, hitzen esanahiekin edo esaerekin dute lotura. Jolasa 20 galdera eginez joan zaizu, erantzuten duzun erantzun zuzen bakoitzak puntuak emango dizkizu, baina oker erantzunez gero lorturik zenituen puntuetatik kenduko dizkizu. Ea zenbat puntu lortzen dituzun!\nAplikazio honek zure ortografiarekin lagunduko dizu. Alde batetik, praktikarako ariketak ditu eta bestetik hitz baten idazkera kontsulta dezakezu. Ariketen barnean bi maila daude, oinarrizkoa eta aurreratua. Maila aukeratu ondoren 10 galdera egingo dizkizu, ematen dizkizun aukeren artean zuzen dagoena aukera behar duzu. Kontsulta egiteko berriz, hitza idatzi eta appak esango dizu ondo idatzirik dagoen ala ez eta oker badago zuzen nola idazten den adieraziko dizu.\nEGA agiria lortzeko probara aurkeztekotan bazara, app honek lehenengo frogan “Atariko proban” lagunduko dizu. Nola? Azterketa bat aukeratu, galdera egiten joango zaizu eta 3 aukeren artean zuzena aukeratu. %100eko puntuaketa batekin hasiko zara eta erantzun oker bakoitzeko %1 kenduko dizu. 100 galderen ostean azterketara aurkezteko prest zauden ikusi ahalko duzu.\nElhuyar fundazioak hiztegiak ditu eta jada app formatuan topa ditzakegu. Hiztegi hauei esker, esaten ez dakizun hitz hori euskaraz nola esaten den kontsultatu ahalko duzu edo euskarazko hitz bat beste hizkuntza batera itzuli. Ondorengo hizkuntza hauek topa ditzakegu: euskara, gaztelera, ingelesa eta frantsesa. Hasiera aplikazioaren interfazea zein hizkuntzatan ikusi nahi duzun aukeratu ahalko duzu eta behin barruan hiztegia aukeratu.\nGoogle itzultzaileak abentura honetan ere lagun zaitzake, ezagutu nola\nNork KZgunea| 2019-09-05T08:55:32+02:00\t2019/09/05|Informatika eta Teknologi berriak|Iruzkinik gabe


"Oñatiko Kultura Saria, zergatik ez?" galderapean iritzi artikulua zabaldu du EAJk prentsara — Berbia\n"Oñatiko Kultura Saria, zergatik ez?" galderapean iritzi artikulua zabaldu du EAJk prentsara\nKultur arloko oñatiarren lan ona eta ibilbidea aitortu eta eskertzeko saria sortzea eskatzen dute jeltzaleek\nEskaera ez da berria, 2017ko eta 2018ko aurrekontuen proposamenean aurkeztu zuten baina EH Bilduk atzera bota zuen eragileen arteko konpetentzia ez sanoa eragin zezaketela esanda. Argudioa jeltzaleen ekimena atzera botatzeko aitzakia ote den galdetzen du EAJ-k bere idatzian.\nGabonetan Oñatiko udalak hainbat sari banatu zituela gogoratzen dute jeltzaleek iritzi artikuluan: kirol sariak eta erakusleiho sariak. Biak EAJ udal gobernuan zegoela orain 10 urte banatzen hasi zirela aipatzen da, xedea, herriko kirolari eta merkatarien lan ona, ahalegina eta ibilbidea aitortzea, balioan jartzea eta bistaratzea izan zela zehaztuz. Hala ere, Oñatin kulturaren esparruan diharduten edo jardun dutenak ez direla saritzen gaineratzen da, ez baitago Kultura saririk.\nOñatin talentua badagoela dio jeltzaleen iritzi artikuluak, eta horren adibide gisa Handia filmaren zuzendarietako bat, Aitor Arregi oñatiarra dela gogorarazten da. Nazioarte mailan saritutako oñatiarrak herrian saritzeko biderik ez izateak tristura sortzen diela diote jeltzaleek. Horregatik, kulturaren esparruko sortzaileak aintzat hartzea eta Kultura saria sortzeko eskaera berriro egin dio udal gobernu taldeari. Horrela, kultura arloan diharduten oñatiarren lan ona eta ibilbidea aitortu eta eskertu, balioan jarri eta bistaratzeko bidea izango dela gaineratuz.


15 segundoan behin, erosketa bat egiten da Europako gailu mugikor baten bidez | Consumer\n15 segundoan behin, erosketa bat egiten da Europako gailu mugikor baten bidez\nMerkataritza mugikorrak sei aldiz biderkatu zuen 2011ko salmenta-bolumena\n2011. urtean, ia bi milioi transakzio mugikor itxi ziren Europan; horrek esan nahi du salmenta-bolumena handitu egin zela, eta 2010ean erregistratutako emaitzak sei aldiz biderkatu direla. “Zanox Mobile Performance” barometroaren datuen arabera, zifra horiek gailu mugikor bidezko salmenta bat 15 segundoz behin ixtearen parekoak dira.\nGainera, emaitzek erakusten dute iPad dela salmenta-bolumen erregistratu handiena duen gailua. Izan ere, 2011. urtean, smarphoneen eta tableten bidezko salmentak ordenagailuen bidez egindakoak baino handiagoak izan ziren.\nIaz, iPad-ek salmenta mugikorren bolumen osoaren %50 sortu zuten, eta, ondoren, iPhone gailuak (guztizkoaren %38) eta Android-en oinarritutako sistemak (salmenta-bolumenaren %21era iritsi ziren, eta aurreko urteko merkatu-kuota bikoiztu zuten). Espainian, gailu mugikorren bidezko erosketen %44 Androidetik egin ziren.\nBestalde, Zanoxen azterketak erakusten duenez, 2011n Retail & Shopping izan zen gailu mugikorren bidezko erosketen sektorerik nabarmenena, %362 hazi baitzen. Finantza-zerbitzuek ere gora egin zuten, kasu honetan %337, eta bidaia-sektoreak hirugarren postua bete zuen, %272ko igoerarekin.\nerosketa gailu ipad-eu movil-eu zanoxx


Pasira egitasmoan parte hartzera animatu dituzte herritarrak, "onura ugari" eragiten dituelakoan - Azkoitia - Maxixatzen.eus\nPasira egitasmoan parte hartzera animatu dituzte herritarrak, "onura ugari" eragiten dituelakoan\nAne Olaizola 2022-01-18 12:27\nSonia Vazquez zinegotziaren hitzetan, egitasmoaren helburuak dira adineko pertsonek jarduera fisikoa egitea eta beren artean sozializatzea. Han parte hartzen dutenak astean behin elkartzen dira, ostegunetan, eta ibilaldia egiten dute herrian zehar, "oinez egiteko eta une atsegin bat" igarotzeko asmoz. 10:00etan elkartzen dira Aizkibel liburutegiaren ondoan, eta partaideek honako bi ibilbide hauek izaten dituzte aukeran: bata motza da, eta horiek Juin kalea zeharkatu eta beilatoki parera iristen dira. Handik Trenbidearen Zumardira jotzen dute, eta ondoren Intsaustira joaten dira, gero liburutegian ibilbidea amaitzeko; ibilaldi luzea egitea aukeratzen dutenek, berriz, liburutegitik Juin kalea zeharkatu eta estali gabeko igerilekuetara joaten dira. Ondoren, plazarako bidea hartzen dute, eta handik liburutegira joaten dira txangoa amaitzeko. Izarraitz Lanbide Heziketako Mendekotasun egoeran dauden Pertsonen Arreta zikloko ikasleek lagunduta egiten dute ibilbidea partaideek. Hain zuzen ere, Izarraitz Lanbide Heziketako ordezkari Iñigo Azkuek adierazi du egitasmoak ikasleei aukera ematen diela haiek ikasitakoa "praktikara eramateko" eta gerora lan egingo duten pertsonekin harremana egiteko. "Zikloa egiten ari diren gure ikasleek askoz gehiago eta hobeto ikasten dute herrian lan eginez gurekin gelan baino", gaineratu du Azkuek.\nOsasun Saileko ordezkari Maite Merinok ere hartu du hitza agerraldian, eta hark eskerrak eman dizkie egitasmoaren antolatzaileei, egiten ari diren lanarengatik. Gipuzkoako Osasun Publikoaren eta Adikzioaren zuzendariordetzak Tipi Tapa jarri zuen martxan 2011. urtean, eta ordutik egitasmoa herriz herri sustatzen aritu direla azaldu du Merinok; haren arabera, egun, Gipuzkoako 33 herritan dago martxan gisa horretako egitasmo bat. Osasun Saileko ordezkariak azpimarratu duenez, gainera, herritarrek "oso positiboki" baloratu dute egitasmoa, fisikoki zein psikologikoki "onura asko" eragin dizkielako: "Fisikoki, gorputza mugitzen dute eta giharrak aktibo mantentzen dituzte, eta psikologikoki, berriz, etxetik ateratzen dira eta beren artean harreman berriak sortzen dituzte".\nUrtebetez, "indarra hartzen"\nJoan zen urteko apirilean jarri zituzten martxan Azkoitian herritarrentzako ibilbide osasungarriak, Tipi Tapa izenpean. Esperientzia pilotu moduan abiatu zuten egitasmoa, eta "eragileen laguntzari esker" forma ematen aritu direla azaldu du Vazquezek. Era berean, azpimarratu du "indarra hartu" duela egitasmoak, baina antolatzaileen nahia da ahalik eta adineko gehienengana iristea, eta beraz, eragileek interesa duten guztiak animatu dituzte ibilaldietan parte hartzera, edo gutxienez, proba egitera.


Gizarte-eragileek ekarpena egingo diote espetxe-eredu berriari\n2021(e)ko maiatzaren 17a\nBerdintasun, Justizia eta Gizarte politiketako Sailak jardunaldi tekniko bat antolatu du hirugarren sektoreko hainbat erakundek espetxe-ereduari buruz duten iritzia ezagutzeko. Beatriz Artozalabal sailburuaz gain, Jaime Tapia Eusko Jaurlaritzako Espetxe Erakundeetako aholkularia ere ekitaldian izan da. Jaime Tapiak joan den martxoan hartu zuen kargua eta honakoa bere lehen parte-hartze publikoa... (gehiago irakurri)\nZirkulazio-istripuek eragindako heriotzak jaitsi egin dira eta laneko istripuek gora egin dute\nAuzitegi Medikuntzako Euskal Institutuak (AMEI) 2020. urteari dagokion urteko memoria aurkeztu du. Aurtengo datuak aztertzeko orduan, garrantzitsua da pandemiak markatutako urtea izan dela kontuan hartzea. Txostenean jasotako datuen arabera, 2020an zirkulazio-istripuek eragindako heriotzak % 30 murriztu dira aurreko urtearekin alderatuta; guztira, 48 kasu zenbatu dira. 2013. urteaz geroztik,... (gehiago irakurri)\nJustizia Digitalaren Plana\n2021(e)ko apirilaren 23a\nEskerrak eman nahi dizkizugu galdetegi honetako galderei erantzuteagatik. Oso garrantzitsua da Justizia Digitalaren Plana egiteko. Plan horrek ildo estrategikoak finkatuko ditu eta datozen urteetan egin beharreko proiektuak zehaztuko ditu, Justizia Administrazioaren lanean teknologia berrien erabilera indartzeko. Hori egiteko erabiltzaileen beharrak eta itxaropenak oinarritzat hartu behar... (gehiago irakurri)\nJustizia Sailak Bilboko Justizia Jauregiko instalazioak handitzea aurreikusita dauka\nEusko Jaurlaritzako Berdintasun, Justizia eta Gizarte politiketako sailburu Beatriz Artolazabalek gaur goizean adierazi duenez, Eusko Jaurlaritza hainbat lokal aztertzen ari da Bilbon, "Bizkaiko hiriburuko Justizia Jauregia arintze aldera", eta bide horretatik, instalazioak handitzea aurrikusita dauka. Adierazpenok Radio Euskadin egindako elkarrizketa batean egin ditu. Hain zuzen ere,... (gehiago irakurri)


Nafarroako Gobernuak itxiera perimetrala ezarriko du Lakuntzan, bihartik | Gizartea | Berria\nNafarroako Gobernuak itxiera perimetrala ezarriko du Lakuntzan, bihartik\nLakuntza maiatzaren 8ra arte izanen da itxia, gutxienez. Funtsezko arrazoiengatik ez bada, ezin izanen da herrian sartu, ezta handik atera ere.\nForuzaingoa joan etorriak kontrolatzen, Milagron (Nafarroa). Jesus Diges/EFE Tamaina handiagoan ikusi\nAzken hamalau egunetako datuei so, birusaren intzidentzia tasa metatua 2.892 da Lakuntzan (Nafarroa). Larritasuna bistakoa da, eta, hori ikusirik, herria perimetralki ixtea erabaki du Nafarroako Gobernuak. Zehaztu duenez, neurria gauerdian sartuko da indarrean, eta maiatzaren 8ra arte iraunen du, gutxienez. Agintariek orduan erabakiko dute neurria luzatu edo ez, orduan izanen den egoera epidemiologikoaren arabera.\nLakuntzan ez ezik, itxiera perimetrala dagoeneko ezarria da herrialdeko beste bost herritan: Arbizun, Etxarri Aranatzen, Lodosan, Alesbesen eta Cadreitan. Horiek maiatzaren 6ra arte izanen dira itxirik, printzipioz.


2020ko 15 filmik onenak — Gaztezulo\n2020ko 15 filmik onenak\n2020ko 15 filmik onenak Zer nolako urte kaxkarra zinema aretoetan zazpigarren arteaz gozatzeko ezta? Horregatik 2020ko film onenen zerrenda hau ere nahiko ezohikoa da. https://www.gaztezulo.eus/albisteak/2020ko-filmik-onenak https://www.gaztezulo.eus/albisteak/2020ko-filmik-onenak/@@download/image/Sin título-1.jpg\nZer nolako urte kaxkarra zinema aretoetan zazpigarren arteaz gozatzeko ezta? Horregatik 2020ko film onenen zerrenda hau ere nahiko ezohikoa da.\nHasteko, 2019ko ekoizpen batzuk ageri direla ohartuko zara; arrazoia oso sinplea, 2020.urtean estreinatu direla (plataforma digitaletan, zinema aretoetan baina atzerapenarekin…) eta ezin izan ditugula lehenago ikusi. Hori gutxi balitz aurten estreinatu behar ziren beste batzuk, aretoetan itxierarekin 2021.urtera atzeratu dira.\nFilm, onak eta oso onak aukeratu ditut, baina sentsazioa daukat aurten ez dudala besteen gainetik gailentzen den maisulanik ikusi (iaz Joker edota Parasite izan ziren bezala adibidez). Beraz lehen postuetan ikusten dituzun izenburuen artean edozein izan zitekeen lehena, bigarrena edo hirugarrena, edo laugarrena...\nTomm Moore, Ross Stewart (Apple TV+)\nBere filmografian zehar, Tomm Moore errealizadoreak familiaren eta irlandar folklorearen arteko loturari buruzko kontakizunak aztertu ditu. Horren adibide dira selkie-en mitoa eta Song of the Sea adibidez. Fantasiaren eta errealitatearen artean, Wolfwalkers-ek, otsoek eta gizakiek irudikatutako konfrontazioan zentratutako tokiko mitologia bat berrartzen du. Robyn Goodfellowe neska ingelesa da protagonista, bere aitarekin Irlandara bidaiatzen duena, ehiztari ospetsu bat, inguruan kaosa sortzen ari den otso talde arriskutsuarekin amaitzeko helburuz.\nUrteko animaziozko filmik onenetakoa da, txikientzat zein helduentzat ezin hobea, bisualki paregabea, txundigarria, eta gure baliabide naturalen babesari eta gizakien arteko ulermenari buruzko istorio zirraragarria ardatz dituena. Inoiz baino garrantzitsuagoa den mezua.\n14- ‘Été 85’\nFrançois Ozon (urtarrilaren 29an Filmin-en)\nFrançois Ozon-ek oso modu askean egokitu du eleberri britainiar bat, bere ezinegonekin bete du, laurogeiko hamarkadako kutsu nostalgikoa eman dio, eta Eric Rohmerren ukitu arin batzuekin lurrindu du guztia, Donostiako Zinemaldian ikusteko aukera izan genuen Eté 85 osatzeko. Filma 1985eko udan Le Tréport-en girotzen da, Frantziako normandiar kostaldeko herri txiki bat. Ikasturtea amaitzean, 16 urteko Alexek, erabaki behar du ikasten jarraitu ala lana bilatu. Bitartean, kasualitatez, David ezagutuko du...\nFilma bi denboratan kontatua dago, txandakatzen diren hilabete-tarte batez bereizita. Bigarren denboraz hitz egitea ez da komenigarriegia alderdi garrantzitsuak ez deskubritzeko, eta, gainera, Ozonek suspensearekin jokatzen duelako, intriga dosi batekin, muntaiaren bidez, eta filmaren amaierara arte ez da erabat argitzen protagonistetako batek bestearen kontura dituen arazoen jatorria.\nIkusteko oso pelikula atsegina da, hamarkada horretako oroitzapenak eta sentsazioak gogora ekartzeko gai dena. Bertan, Ozonek, maitasun-istorio hau kontatzeaz gain, sakontasun handiagoko gaiak aztertzen ditu sotiltasunez, hala nola galera, norbanakoaren askatasuna eta bizitzako erabakiak hartzen hasteko adin horretako zailtasunak.\n13- ‘The Devil All the Time’\nAntonio Campos (Netflix)\nAntonio Camposek zuzendutako thriller ilun bat da, Donald Roy Pollock-en eleberrian oinarritua. Hiriko western indartsua, malenkoniatsua, korala, soila eta sendoa.Amerika sakoneko infernuetara jaistea proposatzen digu, bi gerren artean kokatutako garai lazgarri batean. Psikopataz eta gaiztakeriaz betetako errepide hautseztatuetan barrena egindako bidaia da, eta ibilbide ikaragarria hartzen du bere gain hegoaldeko gotikorik gaiztoenaren mapan.\nPedro Costa portugaldarraren zinemak bere estiloarekin bat egitea eskatzen du lehen segundotik eta Vitalina Varela ez da salbuespena. Narrazio lasaia, hilak diruditen garaiak, elkarrizketa urriak, brechtiar distantzia (Bertolt Brecht-ek sortutako antzerki mota bat da, eta antzezlanak ideiak eta erabakiak ditu ardatz) edota irudi tenebristak. Oinaze eta itxaronaldi istorio baterako espazio berezia sortu du oraingoan, protagonistarena, 25 urteren buruan Lisboara bere senarraren hiletarako joaten den emakumea.\nLehen sekuentziatik, ikusleak badaki Vitalina Varela ez dela beste film bat, pertzepzioaren eta emozioen sentimenduak eragitera datorren ekoizpen berezia baizik. Hasieratik, norberaren pertzepzioetan oinarritzen den istorioa ikus daiteke, isiltasunak maisutasunez erabiltzen dituena, barneko sentimendu guztia adierazi ahal izateko. Arte zinematografiko hutsa da, irudiek beren kabuz hitz egiten duten zazpigarren artearen opari txiki bat. Era berean, gidoiak gizatasun bikaina eta errealismo urratzailea ditu, eta guztiak kontenplaziozko tempo bat behar du asimilatua izateko.\n11- ‘Palm Springs’\nMax Barbakow (urtarrilaren 29an Movistar-en)\nAndy Samberg, Cristin Milioti eta J.K Simons protagonista dituen komedia erromantikoa da, baina bidaiak denboran zehar kontzeptuarekin jolas egiten duena. Filmak ez du inongo momentutan tonu komikoa alde batera uzten, eta une barregarri ugari ditu. Kontsumoaren efektu narkotiko baina iragankorraz eta errutina baten asperraz hausnartzeko aukera ematen duen ekoizpen entretenigarria. Bere protagonistak bizitzeko gogoa berreskuratzeko duen moduaren istorioa azaltzen du, Max Barbakow zuzendariak ikusleari trebetasun handiz transmititzea lortzen duen energia erabiliz. Komedia dibertigarri eta arin baten aurrean gaude, aktore zerrenda paregabearekin eta saltzen duen hori eskaintzen duena. 2020ko komediarik onena ziurrenik.\nPete Docter (Disney +)\nPixarren orain arteko filmik konplexuena eta helduena izan daitekeela uste dut, 2015eko Inside Out-en antzeko bideak jorratzen dituena. Asko gustatu zait, baina Up, Wall-e, Toy Story 3, Coco edota Inside Out izenburuak baino maila bat beherago kokatuko nukeena. Bizitzako asmoei buruz dihardu, nor garen eta zer izan gaitezkeen, ilusioak, asmoak, frustrazioak, arrakastak eta porrotak, aurrera egiten laguntzen gaituenari buruz, bizitzarekin eta gainerakoekin lotzen gaituenari buruz... Inteligentea bezain zirraragarria, sakona bezain atsegina, gogoetatsua bezain gozagarria eta entretenigarria. Pixarren beste film bikain bat.\n9- ‘First Cow’\nKelly Reichardt zuzendariaren film berria, A24-k ekoitzia, bi gizonezkoen istorioan oinarritzen da. Biek, ustekabeko topaketa baten ondoren, adiskidetasun eta negozio harreman bat garatzen dute Oregongo (AEB) herri aitzindari batean.\nReichhardten zinema oso xehekaria dela azaldu behar da lehenik. XIX. menderako pasartea, non historiaren gainerakoa gertatzen den adibidez, baso horretan bertan dabilen gizon baten oinetakoaren lehen planoan zehar ematen da, baina berrehun bat urte lehenago. Filmari apur bat abiaraztea kostatzen zaio, ikusleari lehen 45 minutuetan erretiratzeko gonbita eginez, baina gero, behia agertzen denean, guztia bihurtzen da interesgarri, dibertigarri, arriskutsu. Istorioaren sinpletasuna eztabaidaezina den arren, filma geruza ezberdinez osatuta dago. Antikapitalismoarekin, antikolonialismoarekin, maskulinitatearekin, existentzialismoarekin eta beganismoarekin lotutako irakurketak aurki ditzakegu adibidez. Hala ere, eta trebetasun handia eskatzen duen zerbait dela kontuan izanik, filma gozagarria da bere lehen eta oinarrizko geruzatik, ikus-entzunezko esperientzia soil bat bezala hartuta alegia.\nBizirauteko borrokatzen duten bi ekintzaileren adiskidetasunari buruzko ipuin hau kontatzeko modua xurgatzailea iruditu zait. Zuhaitzen, ibaien eta bidegabe tratatutako lurraren kolore eta argiek errealismo magikoaren distirak sortzen dituzte. Hori guztia musika baikor batekin girotua, filmaren sentimendu bizidun eta, aldi berean, tragikoa berresten duena.\nChloé Zhao (otsailaren 19an zinema aretoetan)\nKutsu erdi-dokumentala erabiliz, Chloé Zhao zuzendariak Amerika sakonean murgiltzen gaitu, hainbat arrazoirengatik karabanetan bizi diren eta aldi baterako lanen bila Estatu Batuetan bizi diren pertsona askok jasaten duten istorio gogorra azalduz. Amerikar ametsetik oso urrun dagoen zerbait. Filmaren protagonista Fern da, Frances McDormand-ek maisuki gorpuzten duen pertsonaia, ia guztia galdu duen emakumea. Alargundu berria da, eta bere lana, herria eta etxea desagertzen ikusi ditu 2008ko krisi ekonomikoaren ondorioz. Bizirauteko eta amore ez emateko prest, Fernek etxe berri bat sortzen du bere kamionetan. "Houseless but not homeless" lelopean. Etxea barraskiloen modura eramaten du, bere aurreko bizitzaz geratzen zaizkion oroitzapen guztiez beteta, beti errepidean, beti bidaian helmuga argirik gabe. Nomadland-ek ez du deserrotutako bizimodua loriatzen Sean Pennek Into the Wild filmean egin zuen bezala adibidez.\nHortik aurrera pertsonaia ezberdinak erakusten dizkigu, guztienganako maitasuna eta errespetua erakutsiz, gaur egungo kapitalismo basatiak zauritutako pertsonak guztiak. Egia da filmaren erritmoa agian batzuentzat traba izan daitekeela, nahiko geldoa delako, baina lasaitasunez, presarik gabe ikusteko ekoizpen paregabea da, patxadaz gozatzeko.\n7- ‘I'm Thinking of Ending Things’\nCharlie Kaufman (Netflix)\nHaur irakurtzen ari zareten askok -gehienok agian- gorrotatu egingo duzuen filma dela ohartarazten dizuet, adar jotze hutsa irudituko zaizue, aspergarria eta zentzurik gabekoa. Maite ditut ikuslea axolagabe uzten ez dituzten filmak, eta hau horietako bat da zalantzarik gabe. Filmaren premisa sinplea da. Bere mutil-lagunaren gurasoak ezagutzeko helburuz, errepideko bidaia batean murgiltzeko zorian dagoen Jake izeneko emakume baten pentsamenduekin hasten da. Elkarrekin aste batzuk soilik daramaten arren, jada uztea pentsatzen ari da. Lehen ordu erdian narratiboki dena nahiko konbentzionala da, eta ez da Jake-ren gurasoen etxaldera iritsi arte istorioa “aldatzen” hasten, eta batez ere ikuslea desorientatzen. Hortik aurrera galderez josiriko film bat topatuko duzu, eta ez bakarrik buru-hausgarri erraldoi bat, piezetan argi eta garbi esperimentatua izatera bideratua dagoena (eszenatik eszenara salto eginez pista bila, aurrera eginez, atzera eginez, liburu bat hostokatuz bezala), baita ikusleari egindako galderen film bat ere, eta horiek dira Charlie Kaufman zuzendariari gehien interesatzen zaizkionak.\nThomas Vinterberg (apirilaren 9an zinema aretoetan)\nGiza izaerari eta besteekin erlazionatzeko moduari buruzko gaietan beti arakatu nahi duen zuzendaria da Thomas Vinterberg. Druk-en alkoholismoa narrazio tresna gisa erabiltzen duen filma da, gaur egungo gizartearen beldurrik handiena argitara ateratzeko; porrotaren beldurra. Institutu bateko lau irakaslek esperimentu sozial bat egitea erabakitzen dute: lanorduetan alkohola kontsumitzea, gorputzean gehienez 0,5 º-ra iritsi gabe, nola erreakzionatzen duten eta euren bizitzei eman diezaieketen aldaketak egiaztatzeko. Finn Skårderud izeneko psikologo norvegiar batek, pertsonak, odoleko alkohol mailan 0.5eko defizitarekin jaiotzen direla dioen teoria osatu zuen. Baten batek esan lezake alkoholarekin zuzenean lotzen diren historiako izen handiek berresten dutela hori, Ernest Hemingway edo Winston Churchillek, esaterako. Hipotesi zoro hori, filmeko lau protagonistek frogatuko dute eta hortik tiraz, pelikulak hainbat alderdi garrantzitsu jorratzen ditu: giza izaera, gizakiak mozkortzeko edota alkohola kontsumitzeko duen premia geldiezina, gizatasuna kentzea eta indibidualismoa, eta gizartearen inhibizioa, besteak beste. Une batez komedia frantsesaren kutsua badu ere, azken mezutzat porrotaren beldurra eta porrota eta galera barneratzeko gizakiak duen zailtasuna dituen drama bat dela esan daiteke.\nEsperientzia hordigarria da zalantzarik gabe, eta Vinterberg-ek, ñabarduraz betetako gidoi bati esker, trebetasun eta dotorezia uhina duen ekoizpena gauzatzea lortu du. 2020ko ezinbesteko izenburua zalantzarik gabe.\nKleber Mendonça Filho, Juliano Dornelles (Filmin & Movistar)\nBeste lan sailkaezin baina ezinbestekoa. Egile zinema brasildarra, Spaghetti Western-a eta zientzia fikzio errealistaren arteko nahasketa harrigarria. Landa giroko drama eta komedia lisergikoa ere bada, kontakizun fantastikoaren berezko elementuak errealismo magikoarekin zerikusia duten beste batzuekin ere ugariak dira film osoan zehar. Distopikoa da eta gaur egungoa aldi berean (Bolsonaroren metafora gordina adibidez), komedia, eszena odoltsuak eta narratzaile musikal bat. Irabiatu zoro hori da Bacurau ekoizpen brasildarrean topatuko duzuna.\nEz dago filmeko protagonistatzat har dezakegun pertsonaiarik, filmari izenburua ematen dion herria bera baita protagonista nagusia. Protagonista kolektiboa bera da, zapaltzailearen aurka matxinatu behar duen taldea. Bacurau funtsezko entretenimendua da, bortitza baina pintzelkada komikoak eta tentsio une handiak dituena. Oposizioaren eta erresistentziaren arteko borroka islatzen duen oso hurbileko distopia bat da, non droneak platertxo hegalariak diren, eta herriko biztanleek psikotropikoak hartzen dituzten. Gaur egun, mundua mugitzen duten botere zapaltzaileei buruzko fabula zikina. Paregabea iruditu zait.\nDavid Fincher ( Netflix)\nDavid Fincher erraldoiaren film berria, Citizen Kane film ezagun eta garrantzitsuaren sorreran gertatutako desadostasunei erreparatzen dien bitartean, 30 eta 40ko hamarkadetako zinemari egindako omenaldia zoragarria da. Herman Mankiewicz gidoilariaren irudian sakontzen duen gidoi baten bidez, unean uneko testuinguru sozial, historiko eta politikoa zehatz-mehatz azaltzen den bitartean.\nUste dut zazpigarren artea bereziki maite dutenen artean, zinemazaleen artean, hobeto funtzionatzen duen filma dela, modu lasaian gozatzeko film bat delako, garaiko erreferentzia eta estetikaz bustitzeko paregabea. Aipatzen diren izen, film, estudio, pertsona edota toki horiek ezagutzen ez dituztenei ordea astun xamarra egin dakiekeen filma izan daiteke, beraz adi. Sinopsi orokor horren babespean, Mank-ek, azpigai desberdinak ere jorratzen ditu. Estudioek igarotzen zuten unearen disekzio bat da, propagandako manipulazio tekniken inplementazioak eragin zuenaren erretratu mingots bat, baliabideak eta hizkuntza zinematografikoa hauteskunde interesen zerbitzura jarriz. Baita, Citizen Kane nola eta zergatik sortu zen azaltzea ere noski.\nFincherrek bere aitaren gidoia pantailaratu du, aipaturiko film klasikoari omenezko eta keinuz betetako estetika txundigarri bat diseinatuz, plano asko kalkatuz. William Randolph Hearst-ek bere munduaren babeslekuan antolatutako jai horien luxua, barrokismoa eta handitasuna erakusten dizkigu, boteretsuek planeatutako manipulazio politikoa, zinemaren negozioaren krudeltasuna Manken gizatasunaren aurrean, eta komedia eta drama uztartuz egiten du, elkarrizketa txinpartatsuekin eta gogoeta zorrotzekin, zuri-beltz bikainean. Gainera, Gary Oldmanen talentuaz baliatzen da Mank bezalako subjektu zail hori interpretatzeko, idazle gisa talentu handikoa, baina alkoholaren atzean subjektu ziniko eta lotsagabe bat ezkutatzen duena, beldurragatik edo mirespenagatik, estudioek gertu mantentzen dutena. Fincherrek garai gogoangarriko erretratua eskaintzen du, Erik Messerschmidten zuri-beltzeko argazkiari, enkoadraketa oparoei eta flashback-ak gidoi baten piezak balira bezala erabiltzen dituen muntaiari esker. Armazoi horren atzean zinemaren substratua diren gidoilariei egindako omenaldi bat ere badago.\nFilm hau ikustea zinemara zergatik goazen ulertzea da.\nFlorian Zeller (zinema aretoetan)\nAnthony Hopkins-en interpretazio ikaragarria buru dela, barne-barneraino sartu zaidan filma. Gidoia, edizioarekin batera, tresna narratibo oso indartsuan bihurtzen da hasieratik, zahartzaroko dementziari buruzko ikuspegi berritzaile eta larrigarria eskaintzeko. Hunkituta amaitu dut. Florian Zeller antzerkigile frantziarraren izen bereko antzezlanaren egokitzapen zinematografikoa da, aurreko hamarkadako antzezlan ospetsuenetako bat, hainbat herrialdetan antzeztua, eta orain egileak berak zinemara egokitu duena, gidoia Christopher Hamptonekin batera sinatzen duena. Amona dementziaren biktima galdu ostean idatzi zuen antzezlana. The Father filmak gaixotasun horri heltzen dio eta lehen planoan kokatzen du. Gizaki baten burmuinean, pixkanaka, bere nortasuna, eguneroko bizitzako laguntza eta erreferentzia-puntu guztiak galtzeak eragiten dituen kalteak zorroztasun ia kirurgikoz erakutsiz.\nIzenburuari erreferentzia egiten dion Aita Anne-rena da, Anthony Hopkins, bakarrik bizi den 80 urteko agurea da. Kontratatzen dituen zaintzaileek gehiegi irauten ez dutenez, Anne egoitza batean sartzea pentsatzen hasi da, egoera gero eta jasangaitzagoa delako eta ezin duelako bere gain hartu. Filma Annerekin batera hasten badugu ere, laster Anthonyren ikuspegira pasako gara, eta The Father drama familiarra izateari utziko dio thriller paranoiko moduko batean mutatzeko. Zahartzaroko dementziari buruzko ikuspegi berritzailea aipatu dut hasieran, formalki nola tratatu den, estilo narratiboa, iruditu baitzait txundigarriena. Une honetan hasiko den protagonistaren barne-thriller hori nola landu den hain zuzen ere.\nHortik aurrera, murgilaldi sakoneko esperientzia zinematografikoa biziko duzu. Ondo baino hobeto transmititzen baitu protagonistak sentitzen duen emozio-maila, Hopkins ikaragarri baten bidez, eszena berean eta maisuki, adeitasunetik ankerkeria absolutura igarotzeko gai dena. Bihotza apurtzen duen zaurgarritasuna ere erakusten du, gure aita edota aitona balitz bezala sentituz. Bi norabideko enpatiaren ariketa bortitza iruditu zait; ezezaguna edota arrotza zaigun hori ulertzeko eta esperimentatzeko baliabide bat , eta baita ispilu bat ere, gu islatuta ikusteko.\nAktoreen zuzendaritza lan ikusgarria, luxuzko muntaia, eta munduko aktore onenetako bi, Anthony Hopkins eta Olivia Colman, zer gehiago behar duzu?\nPietro Marcello (zinema aretoetan)\nZe pelikula berezia eta ederra osatu duen Pietro Marcello zinegile italiarrak. Jack London idazle estatubatuarraren 1909ko eleberri baten gidoia egokituz, zehaztu gabeko Italiako historiaren une batean girotu du filma. Martin Eden (Luca Marinelli) marinel txiro eta inozoa da kontakizunaren protagonista, familia aberats batekin harremanetan jarri ostean, Elena (Jessica Cressy) alaba gaztearekin liluratuta geratuko dena. Une horretatik aurrera liburuak irensten hasiko da eta idazle izatearekin amets egingo du. Martinek bere testuetan islatuko du bere klase sozialaren gordintasuna, eta gizabanakoaren aldeko diskurtsoa integratuko du kolektibitatearen gainetik.\nBeste gauza askoren artean, Martin Eden sorkuntza eta ezagutzaren gaineko istorio bat da, artearen eta horrek dakarren guztiaren bidez adierazteko beharrari buruzkoa. Baita bakardadeari, esfortzuari, norbere buruarengan sinesteko orduan konfiantza izateari, sarerik gabe salto egiteari eta zoritxarren aurka borrokatzeko beharrari buruzkoa ere.\nZinema poetikoa da, oraina eta iragana oso modu harmoniko eta sentsualean lotzen dituena, hein handi batean gidoiarekin eskutik doan muntaia lan paregaberi esker. Ohiko narrazio klasikoa, sekuentzia ezberdinetan txertatzen diren eta dimentsio sinboliko eta oroitarazle sakona lortzen duten artxibo dokumentalekin uztartu baititu. Esperientzia liluragarria da, aipaturiko interpretazio, gidoi eta muntaiaz gain, argazki zuzendaritza ederrak, soinu-banda oroitarazleak eta planoen erabilera magistralak, obra garrantzitsu baten aurrean gaudenaren lurrina uzten baitute amaieran.\nSafdie anaiak (Netflix)\nSafdie anaiek zuzentzen duten laugarren filma da, eta, zalantzarik gabe, ertzetatik sortutako estiloaren punturik gorenera iritsi dira lan ikaragarri honekin. Hemen ere, gaur egungo amerikar zinema independenteari lotutako edozein etiketa mota alde batera uztea lortu dute, adrenalinaz beteriko 135 minutu txundigarri zuzentzeko. New Yorkeko bitxigile judutar bat gorpuzten duen Adam Sandler-ek gainera, bere ibilbide osoko interpretazio lanik ikusgarriena burutzea lortu du. Sandler-ek gorpuztutako zirkulu ilun batean sartuta dagoen Howard Ratner-en istorioa kokatzen da tramaren erdigunean. Tira, tornado baten barruan sartuta dagoen gizona hobekiago esanda, eta bertatik ihes egitea ezinezkoa zaiona. Manhattango diamanteen barrutiko bitxigile da eta mundu guztiari dirua zor dion arren, edozer egiteko prest dago joko horretatik ez ateratzeko. Murgildu den kate luze eta sakon horren barruko katebegi bat moztea denbora kontua besterik ez den arren.\nSafdie anaiek, gidoitik eta eszenaratzetik hasiz sortzen duten tentsioa gero eta handiagoa eta geldiezina da. Uncut Gems, thriller, drama eta komediaren konbinazio harrigarria da. Gerta daitekeenarekiko antsietate izugarriaren preso, ikuslea, uneoro, tentsioz eta urduritasunez mantentzen dute, baina errusiar mendi baten modukoa den paseoaz gozatzeko aukera ere eskaintzen du.\nAdikzioari, amets amerikarrari eta betiko gogoratua izango den pertsonaia baten estudioari buruzko komedia beltz baina tragikoa. Usteltasun moralez betetako azpimundu hori erakusteko intentzioz, narrazio histeriko eta amorratu baten erritmopean, film deserosoa bezain liluragarria sortzea lortu dute. Adam Sandlerren izena grabatuta daraman bat-bateko harribitxia.\nNetflix-ek "Black is Beltza" bere katalogora gehituko du\nInstagram 'Live Rooms'; lau lagun zuzeneko berean\nGaragardo marka honek mendiaren erdian bulego bat eraiki dut telelana beste maila batera eramanez


Taxi Mungiak nola funtzionatzen duen jakiteko ohiko galderak\nBaduzu galderarik Taxi Mungiari buruz?\nErreserbatu al daitezke egun/ordu jakin batzuk?\nAldez aurretik nahi dituzun egunak eta orduak erreserbatu daitezke. Erabili gure erreserba-sistema edo jarri harremanetan aurrkONez telefonoz edo posta elektronikoz ordutegien erabilgarritasuna kontsultatzeko.\nZergatik adierazi behar dut bidaiari kopurua?\nGure taxiak mugikortasun urriko pertsonentzako ibilgailu egokitu gisa funtzionatzen du, gurpil-aulkientzako atzeko atetzarrean sartzeko arrapala duela.\nHala ere, aldez aurretik erreserba eginda, ibilgailua egokitu dezakegu 7 pertsona eramateko (8 gidaria barne).\nNola ordain dezaket taxi Mungiarekin egiten dudan bidaia?\nOnartzen dugu kreditu-txartelaren bidez ordaintzea, Visa, American Express… Ordainketak zure banku-erakundearen aplikazio mugikorraren edo Bizum sistemaren bidez ere egin ditzakezu.\nWiFi-rik ba al du ibilgailuak?\nIzan ere, taxiak Internet zerbitzua du WiFi bidez, zure joan-etorrien denbora emankorrena izan dadin.\nEgiten al ditu taxi Mungiak enpresentzako gestioak eta izapideak?\nHainbat motatako kudeaketak egiten ditugu Mungian kokatutako enpresentzat, esate baterako, gestoriatara paperak eramatea eta bestelako izapideak.\nHaurrak eraman al ditzakegu eskolara?\nUneren batean denboraz larri bazaude, zure seme-alaben zaintza gure esku utz dezakezu ikastetxetik joan edo itzultzerakoan, konfiantza osoz.\nMedikuarengana joaten laguntzen al duzue?\nLasai asko lagun zaitzakegu osasun-zentrora edo ospitalera joaten.\nAnimaliarik eraman dezaket nirekin bidaian?\nZure maskota zurekin eraman dezakezu, betiere konpainiako animalia txikia bada eta garraio-elementu egokien barruan badago; adibidez, katu edo txakur txiki bat garraiagailu batean eramatea.\nBa al dago tarifa berezirik taldeentzako erreserbetan?\nBizkaiko Foru Aldundiaren tarifa ofizialek araututako prezioen arabera arautzen gara. Tarifa horiek Euskal Herriko Agintaritzaren Aldizkarian argitaratzen dira, eta aldian-aldian eguneratzen dira.\nZure datuen tratamendua Zure datuen tratamendua Pribatutasun politika irakurri eta onartzen dut Leer\nTAXI MUNGIA Landetxos kalea 1 - Mungia 48100 Bizkaia helbidean dago\n670 411 718


Envaseko eta berrerabilpena – Oficina de Prevención de Residuos e Impulso de la Economía Circular\nEnvaseko eta birraprobetxamendua\nMaterial konpostagarrizko ontziak, otorduen soberakinak jatetxetik etxera eramateko Soberakinak hondakin bihurtu baino lehen birraprobetxatzeko apustu segura.\nEnvaseko enpresak diseinatu du janari-soberakinak aprobetxatzeko aukera ezin hobea eskaintzen duen ontzi mota bat. Ontzia PLAz egina dago: artotik edo kanabera-azukretik, bestak beste, datorren plastiko ekologikoa da. Landare horien fotosintesi-prozesutik ateratako almidoia PLA pikortu bihurtzen da, polimerizazio prozesu batez bidez. Material horrekin, eta termokonformatuko teknika bat erabiliz, behin erabilita konpost-ontzian edo edukiontzi organikora bota daitekeen soberakinetarako ontzi ekologiko bat lortzen da.\n“Que reaproveche/Birron egin” kanpainaren baitan, Hondakinen Partzuergoak 75.000 ontzi banatu ditu partzuergoko mankomunitate guztietako 500 ostalaritza-lokal baino gehiagotan. Horrela, nahi duenak ontzi horietako bat eska dezake lokal horietan, janari-soberakinak geroago aprobetxatu ahal izateko.\nOntzia PLAz egina dago, landare-jatorriko plastiko batez.


Eroskik %46 hobetu du etekin operatiboa lehen seihileko emaitzetan - Debagoiena - Goiena.eus\nEroskik %46 hobetu du etekin operatiboa lehen seihileko emaitzetan\nJon Berezibar 2015-10-01 09:14\nUrteko lehen seihilekoaren emaitzen berri eman du Eroskik eta zehaztu dute 36,7 milioi eurokoa izan dela etekin ekonomikoa, kopurutan. Otsailetik ekainera bitarte, 61 saltoki berritu dituzte, Zurekin eredu berriak aurrera egin du eta 538 lanpostu sortu dira.\nDenda sarea ezarpen prozesuan den Zurekin eredu komertzialera egokitzen dabil egun Eroski. Arreta pertsonalizatuan eta sasoiko eta tokiko produktuetan oinarritutako eskaintza dira eredu berriaren ezaugarriak, azaltzen dutenez. Otsailetik uztailera bitarteko epean, 61 saltoki, 8 hipermerkatu eta 53 supermerkatu eraldatu dituzte irizpide horien arabera; 32,3 milioi eurotako inbertsioarekin. Horrez gain, 52 frankizia denda ireki dituzte, 11 milioi euroko inbertsioarekin, eta urte amaierarako 100 dendara iritsi nahi dute, 1.897 saltokik osatzen duten sarera batzeko.\nHonekin, fakturazioa 2.966 eurotaraino hazi da lehen seihilekoan. Kontrako aldean, Espainia hegoaldean eta erdialdean zenbait denda utzi eta eskualdatu dituzte eta horrek 27 milioi euroko emaitza negatiboa eragin du. Hala ere, iaz baino %12 hobea da emaitza.\nEnpleguari dagokienez, 539 lanpostu sortu ditu Eroskik aurten, zabaldutako datuen arabera.\nOrotara, hortaz, 36,7 milioi euroko etekin operatiboarekin, ohiko jarduera %46 hobetu du Eroskik. Ustiapen gastua 11 milioi euro murriztea lortu dute eta %68ko hobekuntza ekarri du horrek zerga-aurretiko emaitzetan. Zorra finantza-erakundeekin berregituratua, 70 milioi euro amortizatu dira.


Lau eta erdiko txapelketako partida izango da urriaren 11n Izarraitz frontoian - Uztarria (Azpeitia)\n2019ko ira. 30a, 15:08\nDatorren asteburuan hasiko da lau eta erdiko pilota txapelketa, eta lehen mailako lehia horretako partidetako bat ikusi ahal izango da urriaren 11n, ostiralez, Izarraitz pilotalekuan, 22:00etatik aurrera. Irribarria eta Victorren nahiz Bakaikoa eta Jakaren arteko kanporaketetatik sailkatzen diren bi pilotariak izango dira aurrez aurre Azpeitian; izan ere, final laurdenetako ligaxkako lehen partida izango da Izarraitzekoa.\nPartida hori jaialdiko bigarrena izango da, baina beste bi norgehiagoka ere izango dira. Hain zuzen ere, promozio mailako lau eta erdiko txapelketako bi neurketa ere izango dira. Partida horietan Azpeitiko pilotariak izango dira protagonista; izan ere, lehen neurketa Jon Alberdik jokatuko du, eta Julen Egigurenek hirugarrena. Oraindik ez dute zehaztu zein izango diren horien aurkariak, asteburuan lortutako emaitzen arabera erabakiko baita hori.\nDagoeneko salgai jarri dituzte urriaren 11ko jaialdirako sarrerak Interneten. Horiek honako lotura honetan eskuratu ahal izango dira, 25 euroren trukean. Dena den, Izarraitz pilotalekuko txarteldegian ere jarriko dituzte sarrerak saltzen partiden egunean, 20:00etatik aurrera.


Gazteluzarreko iragana aztergai Toki Alaiko ikasleentzat – Irunero\nGazteluzarreko iragana aztergai Toki Alaiko ikasleentzat\nPosted on 2021(e)ko apirilak 13 by Irunero\nIrungo Toki Alai Bigarren Hezkuntzako ikastetxeko ikasleak, ikastetxea Gazteluzarren alboan kokatuta dagoela aprobetxatuz, gazteluaren gaineko STEAM proiektua egiten ari dira. Proiektua aurrera eramateko hainbat ikasgaietan landutako edukiak uztartu dituzte, 1522ko gudua nola gertatu zen ulertzeko helburuarekin. Gazteluzarreko ikasle eta irakasleak proiektuaren garapenarekin lortutako emaitzekin pozik azaldu dira.\nAne Lizeaga Gazteluzarreko STEAM proiektuan inplikatuta dauden irakasleetako bat da eta proiektuaren ideia nola eta nori bururatu zitzaion azaldu du.\nNola sortu zen ikasleekin proiektua martxan jartzeko ideia?\nProposamena Matematika mintegitik etorri zen, Aritz Audikana da bertako mintegi burua eta berak sortu zuen proiektuaren alde potoloena. Matematiketan parabolak eta bestelakoak lantzeko, ikastetxe alboko lurretan dagoen Gazteluzar gaztelua erabiltzea aproposa izan zitekeela bururatu zitzaion, klasean landutako ariketak errealitatera gerturatzeko. Ideia horrela sortu zen eta, azkenean, STEAM proiektu bat bihurtu zen, hau da, diziplina arteko proiektua, hainbat ikasgaik parte hartzen dugu helburuak aurrera eramateko. Parabolak lantzeaz gainera, ikasle irundarrek hemengo historia lantzeko helburua du. Hortaz gain, neurketa eta frogak egin ahal izateko beharrezkoa den materiala guk geuk sortuko dugu. Ikusten duzuen moduan hemen topografiako instrumentuak dauzkagu eta ideia Gazteluzarri falta zaion hirugarren dorrea berreraikitzen saiatzea da, adibidez, mural baten bitartez guri dagokigun eskolako zatian, gaur egun existitzen ez dena. Horretarako, neurketak egin ahal izateko aparatu hau erosi genuen. Era berean, badu honek beste helburu bat, emakumeei erakustea bestelako lanbideetan sartzeko aukerarik badutela. Hain zuzen ere, ingeniaritza edo bestelako lanbideetan ia ez da emakumerik apuntatzen eta, ondorioz, gaitasuna badutela erakutsi nahi diegu eta haien interesa piztu nahi dugu honelako lanbideekiko.\nAzaldutako moduan, proiektua ia ikasgai guztietara zabaldu duzue azkenean?\nBai, ia guztietara. Matematiketatik abiatu zen, baina erabilera asko dauzka. Teknologian aplikatu daiteke instrumentuak eta planoa eraikitzen ikasteko. Plastikan ere aplikazioa izan dezake, existitzen ez den dorrea marraztuko dute. Hizkuntzek ere proiektuan parte hartzen dute, adibidez, gaztelanian 3. mailan proiektuarekin loturiko lanen bat egiten ari dira. Hortaz, nahi bezainbeste ikasgaitara zabaldu daiteke.\nIkastetxe osoko ikasleak inplikatuta daude proiektuan?\nEz, aurten batez ere 3. eta 4. mailako ikasleak ari dira proiektua lantzen. Beste mailetan bestelako proiektuak lantzen dira, baina Gazteluzarrekin loturiko proiektua bereziki 3. eta 4. mailan lantzen ari da.\n“Ikastetxean liburuetako ariketez gain, bestelako proiektuak lantzeko ohitura dago”\nZein fasetan dago proiektua?\nMomentuz Gazteluzarren paretak neurtu ditugu, egun oraindik zutik daudenak. Orain gaztelua barnetik neurtzea falta zaigu, ondoren zuinketa egin ahal izateko, hau da, datuak planora eraman eta falta den dorrearen zentzua non dagoen kalkulatu beharko genuke, ostean, gure zatian marrazketak landu ahal izateko. Bestetik, pare bat jaurtigailu eraiki dira eta beste bat eraikitzeko prozesuan gaude, baina horrelako ekintzak eguraldi txarreko egunetan egin ohi ditugu, kalera irtetea ezinezkoa dela aprobetxatuz. Laugarren mailako beste taldetxo batean hidrolisia lantzen ari dira, biologia eta geologiako irakaslearekin. Horrela, hidrogenoa lortu dute eta gure ideia erregai gisa erabiltzea da jaurtigailuak erabili ahal izateko. Hortaz, plastikako ikasleak gure zain daude, guk zentrua eman eta haien zereginarekin hasi ahal izateko, beraz prozesuaren erdian gaude.\nErraza izan zaizue liburuak alde batera utzi eta eskola orduetan proiektu berezi honi denbora eskaintzea?\nIkastetxean liburuetako ariketez gain, bestelako proiektuak lantzeko ohitura dago. Izan ere, gaur egun ikasgai askotan ez dago libururik eta irakasleak berak lantzen ditu materialak. Hortaz, irakasle batzuei bestei baino gehiago kostatu zaie agian, baina orokorrean oso aberasgarria da honelako proiektu bat aurrera eramatea.\nDatozen ikasturteetan proiektuari jarraipena eman edo beste proiektu berririk abiatzeko asmotan zabiltzate?\nPrintzipioz hasi dugun honi jarraipena eman beharko diogu, aurten ez dugulako proiektua guztiz amaitzeko denborarik izango. Aurten zuinketa egiteko denbora badugu, pozik egongo ginateke. Horrela, hurrengo urtean murala bukatu eta bitarte horretan ziur proiektuarekin loturiko bestelako aukerak zabalduko direla, matematika edo gizarte arloan proiektu berriak hasteko aukera emango dutenak.\nToki Alaiko Bigarren Hezkuntzako ikasleak Gazteluzarreko guduan oinarriturik burutzen ari diren proiektua azaldu dute\nBeñat Cabrero eta Iare Karrera Gazteluzar proiektuan boluntario ari diren ikasleetako batzuk dira. Haien ikaskideen izenean proiektua garatzeko ikastetxean antolatutako lantaldeen zereginak azaldu dituzte.\nZer iruditu zitzaizuen irakasleek Gazteluzar gazteluarekin loturiko proiektu bat egitea proposatu zizuetenean?\nBeñat: Hasiera batean Gazteluzarren inguruan izandako gudua proiektatzeko proiektu bat egin behar genuela kontatu ziguten, hau da, proiektuaren lanketa historiko eta matematikoa egiteko. Horrekin loturik, kainoi bat sortzeko proiektu boluntarioa zegoela azaldu ziguten, Gazteluzarreko gudua eta garai hartako edukia nolakoa zen hobeto ezagutzeko.\nIare: Hori da. Kurtso hasieran irakasle bakoitzak sarrera moduko bat egin zigun bere ikasgaiari buruz proiektuak nolako aplikazioa izango zuen ikusteko. Esaterako, biologia eta geologia ikasgaian harriak aztertu genituen eta matematiketako ikasgaian proiektu osoaren zentzua azaldu ziguten, izan ere, ikasgai horretako irakaslea izan baitzen proiektua abiatu zuena. Hortaz, ikasgai bakoitzean proiektuaren zatitxo bat landu dugu.\nIkasle moduan zein ardura dauzkazue proiektuan?\nIare: Gu laugarren mailako ikasleak gara eta borondatezkoa da proiektuan parte hartzea. Hirugarren mailako ikaskideak proiektuaren alde teknikoa lantzen ari dira, testuinguruan kokatzeko historiaren lanketa, testuen idazketa eta antzeko zereginak egiten ari direlako. Laugarren mailan, berriz, proiektuaren alde praktikoan zentraturik gaude eta, horretarako, taldetxo txikietan sakabanaturik gaude. Guztira, 5 arlo daudela uste dut. Adibidez, hidrolisia kimikako ikasgaiarekin loturik dago. Topografia eta kanoien eraikuntza teknologia eta matematika bezalako ikasgaiekin loturik daude. Azkenik, marrazketa eta plastikarekin lotura estuagoa duten beste bi arlo dauzkagu.\nZuentzat honelako proiektu praktiko baten bitartez klasean ikusitako edukiak lantzea lagungarria dela uste duzu?\nBeñat: Bai, klasean eduki asko lantzen dugu, baina horrelako proiektuek orrialde batean idaztea baino zerbait gehiago egin dezakegula erakusten digute. Eskolan ikasitako gauzak bizitza errealean nola aplikatzen diren ikusi dugu, ohituta ez gauden teknologia erabiltzen ikasi dugu eta klasean ikasitako edonon eta edozein unetan baliagarria izan daitekeela konturatu gara.\nErraza izan da tresneria eta material berria erabiltzen ikastea?\nIare: Tresneria berria erabiltzen ikasteko aukera izatea oso aberasgarria izan da. Izan ere, klasean gaudenean eduki gehienak modu teorikoan lantzera ohiturik gaude, baina proiektu honi esker eduki teorikoaren aplikazio praktikoa nola egiten den ikusi ahal izan dugu. Horrela, bizitza errealean nola lan egiten den ulertu dugu, guk eskolan proiektu honetarako erabilitako tresnak zenbait lanbidetan erabiltzen diren erreminta berdinak direlako. Hasieran material ezezagun horien erabilerara egokitzea konplikatua izan bazen ere, azken finean, uste baino dibertigarriagoa eta interesgarriagoa dela konturatu gara. Gainera, modu horretan edukiak barneratzea errazagoa zaigula ikusi dugu.\n“Tresneria berria erabiltzen ikasteko aukera izatea oso aberasgarria izan da”\nIare Karrera, Gazteluzarreko ikaslea\nProiektua aurrera eramateko datozen aste eta hilabeteetan egin beharreko lanak zeintzuk diren argi duzue jada?\nBeñat: Nik hidrolisiaren taldean lan egin dut eta gure helburua hidrogenoa lortzea zen, kanoietan erregai moduan erabiltzeko. Hortaz, gure taldeak bere zeregina bete du jada.\n“Horrelako proiektuek orrialde batean idaztea baino zerbait gehiago egin dezakegula erakusten digute”\nBeñat Cabrero, Gazteluzarreko ikaslea\nIare: Ni, berriz, topografia eta kanoiaren taldean sartuta nago. Topografiako taldearen helburua zelaian neurketak egitea da, ondoren plastikako taldeari gure taldetxoan egindako neurketen emaitzak emateko, gure neurketak amaitu arte plastikako taldea ezin daitekeelako lanean hasi. Bestetik, kanoia gudua nola gertatu zen ulertzeko erabiliko dugu, mugimenduak eta eraso taktikak nola gauzatu zituzten ikusteko.\nBeste ikasleei honelako proiektu batean parte hartzea gomendatuko zeniekete?\nIare: Nire ustez benetan aukera ederra da. Egia esan, hasieran proiektuan izena ematerako orduan zalantzak izan nituen. Behin proiektuan murgilduta sekulako aukera dela ikusi dut, benetako tresneria erabiltzen ikasteaz gain, modu ezberdinean gauzak ikasteko aukera ematen dizulako. Egia da eskolaz ordutegitik kanpo lan egin behar dela, baina merezi du.\nBeñat: Gauza berriak ikasteko modua da eta ikasle zein irakasleekin bestelako harremana duzu. Eskolan egiten ez diren ariketak egiten ditugu eta zerotik zerbait berria sortzen ikasi dugu. Oso aberasgarria da benetan erabilgarria den zerbait sortzeko gai izan zarela ikustea, beraz, aukera polita da.\nElkarrizketa osoaren bideo Txingudi Onlinen ikusgai dago.\nPosted in ErreportajeakTagged DBH, Gaztelua, Gazteluzar, Ikasleak, irun, irunero, toki alai\nAnaka Haur Eskolan haurrak etorkizunerako hezten\nMartxan dira San Migeleko Emigrazio eraikina berritzeko lanak\nEneko Redondok “Hegoaldeko olibondoetatik iparraldeko basoetara” lana aurkeztuko du ostegun honetan


Euskal hitzetatik soinu unibersalerantz - Oihaneder Euskararen Etxea\nHasiera » Agenda » Euskal hitzetatik soinu unibersalerantz\nEuskal hitzetatik soinu unibersalerantz Miren Urbieta-Vega eta Amaia Zipitria\nJalgi! Voz Festival ahots-musikari eskeinitako jaialdia da, musika bilakatu den hitzaren adierazpen aukera amaigabeak protagonista dituena. 8 kontzertu berritzaile, heterogeneo eta diziplinarteko proposatzen ditu apirilaren 13tik ekainaren 6ra bitartean, musika klasikoaren eta lirikaren kontzeptua (berr)aurkitzeko.\nOihanederren ere egingo du geldialdia jaialdi honek: ekainaren 6an Miren Urbieta-Vega sopranoa eta Amaia Zipitria piano jotzaile bikoteak “Euskal hitzetatik soinu unibertsalerantz” ikuskizuna eskainiko digute.\nKontzertuaren bigarren zatian, egungo musikagileen piezak (Anton García-Abril, Manuel García-Morante, Paco Ibañez…) interpretatuko dituzte, poeta garaikideen testuekin (Aretxe, Atxaga, Sarrionandia…). Garrantzitsua da euskal lurraldetik kanpo mundu osoan ezagunak diren konposagileek euskarak dituen sonoritate eta berezitasunarekiko interesa agertu izana eta euskarazko konposizioen aldeko apustua egin izana. Bestalde, euskal konpositoreen kasuan, lengoaia berezi eta lokala hauteman ahal izango da, dagoeneko hizkuntza propioa hitz egiten duen tokiko konpositoreen eskola sendotzen ari dela adierazten duena.\nMiren Urbieta-Vega: Donostian jaioa, egungo euskal panorama lirikoaren ahots garrantzitsuenetako bat da. 2015ean Teatro Campoamor Sari lirikoen Abeslari errebelazio saria jaso zuen. Musikenen ikasi zuen Maite Arruabarrenarekin eta Placido Domingo Perfekzionamendu Zentroan jarraitu zituen ikasketak. Estatu mailako opera-antzoki garrantzitsuenetan aritu da eta OSE bezalako orkestrekin duen konpromisoa nabarmentzekoa da. Ildo beretik, aipatzekoa da Ruben Fernandez Aguirre pianistarekin grabatutako diskoa, “Ametsetan” (2018), IBS Classical zigilurako.\nAmaia Zipitria: pianista gipuzkoarra, Rotterdameko Goi Mailako Kontserbatorioan lizentziatu zen Barbara Grajewskarekin. RTVEko orkestrarekin edo ONE orkestrarekin kolaboratu izan du, eta bere bakarlari lanak herrialde osoko eta Espainiatik kanpoko antzokietara eraman du. NAXOS zigiluaren grabazio garrantzitsuetan kolaboratu du eta, moldatzaile gisa, Tritó argitaletxearekin kolaborazioak egin ditu.\nProiektu honen atzean, Ane Ruiz de Gordoa eta Maite Arciniega aurkitzen ditugu. Hutsetik sortu dute jaialdia, inoiz berandu ez delako. Ibilbide berriei ekinez, etorkizun berriak aurkituko dituztelako. Inoiz eskuartean izan duten sormen prozesurik konplexuena izanik ere, konfinamentu garaietan gorpuzten hasi den jaialdi ilusionagarria. Jaialdia nola eta zer proposamenen bidez gauzatuko zen oraindik ere jakin gabe, argi formatuak, espazioak, protokoloak eta konbentzioak zalantzan jarri nahi dituena, musika klasiko eta lirikoaren inguruan aurretik pentsatutako ideiei eta estereotipoei aurre egin nahi diena.\nJaialdiaren lehen edizioaren antolakuntzan laguntzeko aukera eskaintzen dute crowdfunding kanpaina bidez.\nJalgi! Voz Jaialdia (r)ekin elkarlanean


Andoaingo txirrindulari eskolan aritutako ARITZ MUJIKARI elkarrizketa\nAritz Mujika, Andoaingo Txirrindulari Eskolan aritu zen jubenil mailan eta orain (2010eko maiatza) bi urte daramatza Belca taldean afizionatu mailan. Lehen urtean txukun ibili zen eta lasterketa asko bukatu zituen, hori errzaza ez bada ere lehen urtean. Aurten lasterketak bukatzeaz gain oso postu onak lortzen ari da, eta itzulietan ere ondo dabil, Arabako hiru egunetan adibidez, 6. izan zen euskal txirrindularien artean eta lehen 15en artean sailkapen orokorrean, ondoren nahiz eta gaixo egon Bidasoako itzuliko etapa guztiak bukatu zituen eta 54. postuan sailkatu zen.\nElkarrizketa egin diogu bere esperientzia konta dezan.\nAndoaingo Txirrindulari Eskola: Bigarren urtea dek maila honetan, diferentzi asko zeok lehenengotik bigarren denboraldira?\nAritz Mujika: Lehen urtean Jubenil mailatik aldaketa asko zeok, batetik kilometro gehiago egin behar dituk eta bestetik erritmoa ere ezberdina dek, gehiena hori nabaritzen dek. Gero erritmoa hartzen dek eta kilometroetara ere ohitu egiten haiz.\nATE: Bigarren urtea dek hau eta nabari dek “beteranoa haizela”?\nAritz: Beteranoa ez zekiat, baina hori dek, hartu dek erritmoa… ba dakik nola dioan gauza, lasaiago ateratzen haiz, prestaketa ere hobea dek…\nATE: Ibilbideak ere ezagutzen dituk…\nAritz: Hori dek, eta entrenamenduak ere gehiago eta hobeak egiten ditiagu, urte bete gehiago duk…\nATE: Jubeniletan pixka bat ikasten duzue talde lana egiten, afizionatuetan, akaso profesionaletan bezala, egoten dek talde lana?\nAritz: Nabaritzen dek talde handitan, Bidelan eta horiek gehiago kontrolatzen diate, beti diate lider bat eta segun karrera gehiago kontrolatzen diate. Adibidez gurean, Belcan, batzutan egoten dek talde lana, baina bakoitzak ahal duena egiten dik, presio gutxiago zegok eta lasterketa bukatzen saiatzen gaituk. Dena dela norbait alde eginda bazoak edo adibidez Arabako itzulian ni ondo nindoan eta ekipoak lagundu zidaan.\nATE: Bigarren urte honetan itzuliak ere egiten dituk, zer moduz errekuperatzen da egun batetik bestera?\nAritz: Jubeniletan ez hago ohituta bi egun jarraian lasterketa izatera, Gipuzkoako itzulia dek egun bat baino gehiagokoa bakarrik, eta bi egun jarraian gutxitan eta orain, afizionatutan, ia astebururo bi lasterketa izaten ditiagu eta gorputza ohitu egiten dek, entrenamenduak ere gehiago egiten dituk eta…\nATE: Ze, 130 kilometro egun batean eta hurrengoan eta…\nAritz: Bai, bai, hori nabaritzen dek baina ohitu egiten haiz\nATE: Errekuperazioa ere ondo?\nAritz: Bai, bai\nATE: Gero atsedenerako gogoa izango duzue?\nAritz: (barreak) Bai noski\nATE: Maila honetan mendateak ere serioak dituk, nabari dek beste erritmo batean igotzen direla?\nAritz: Bai hori bai nabaritzen dela. Ni lehen urtean gehien nabaritu nuena, errepide lauetan tropelaren babesean sartzen haiz eta aurrera, baina mendatea hastean ba…\nATE: Mixeri guztiak ateratzen dira ez?\nAritz: Bai, nik hori nabaritu nian lehen urtean, mendateak oso azkar igotzen direla eta hor bakarrik hago.\nATE: Aurten, Arabako itzuliaren ondoren, Bidasoakoa ere egin huen.\nATE: Hor ere txukun, bueno gutxienez bukatu eta saiatzen…\nAritz: Bai hori dek, ni gogoarekin nindoan, baina justu hiru egun lehenago gastroenteritisa izan nian eta lehen eguna hala nola pasa nian, bigarren egunean matxura izan nian txirrinduan eta hirugarren egunean, zulatua eta 20 kilometro tropela harrapatu ezinik, Hernanitik Goizuetaraino, gero tropela harrapatu eta Basakabi igotzen erabat luzatua zihoan tropela eta asko sufritzen. Gero azken egunean, dena galduta nian eta bukatzera bakarrik joan ninduan.\nATE: Orain, jubenil mailarekin alderatuta, lasterketak ez dituk hemen inguruan, batzuk urruti dituk, Araba, Bizkaia, Nafarroa…\nAritz: Lehen gehienak Gipuzkoak izaten genizkian eta beti kanpora joateko gogoa izaten nian, orain aldiz hemen korritzeko desiratzen\nATE: Denboraldia, bukaera arte egingo dek?\nAritz: Bai, orain gainera praktikatan nagok eta badiat entrenatzeko denbora, 5:30etatik 13:00etara ditiat praktikak Itziarren, gero han bazkaldu eta ondoren handik bizikletaz etortzen nauk.\nATE: Zer ikasten ari haiz?\nAritz: Mekanikako grado superior ari nauk egiten eta ekainaren 2an bukatuko ditiat praktikak eta ordutik aurrera nire asmoa, bete betean entrenatzera dedikatzea dek eta ea…\nATE: Orduan gora egingo dek?\nAritz: Ea horrela den\nATE: Ikasketengatik txirrindularitza albora uzten dek edo alderantziz, edo ondo uztartzen dituk biak?\nAritz: Berez ez nuen Unibertsitatera joateko asmorik baina nik uste goizean ikasi eta arratsaldean entrenatzeko badagoela denbora, akaso lagunei kendu behar zaiek pixka bat, batez ere larunbatetan eta, lagunekin joan beharrean, etxean geratu behar dek. Baina nik uste ikasketak eta txirrindularitza, biak ondo egin daitezkeela.\nATE: Ba mila esker, eta ea denboraldia ondo bukatzen duan.


Milla bosteun ogei ta bigarren urtean Irun-aranzunen Franzesakin Alemanen kontra Gipuzkoatarrak egindako batalla andian azaldurea.\nErrege Franziakoa guztiz gorroto gaiztoan zegoen Gipuzkoatarretara, beraren menpekoai oek kalte andiak egiten ziezatelako itsasoz ta leorrez egun guztietan. Aserre minkaitz onen bidez, esan dedan urtean, biraldu izan zituen iru milla Alemanekin beste ainbeste Franzes ta geiago Monsieur de Chanfarron buruzari zutela, Gipuzkoako mugape goixoaren zati bat bederik kiskaldurik bellakatzera. Beren asmo galgarriak betetzeko ustean agertu ziran Irun-aranzungo ondora milla Franzes bezalatsu, Gipuzkoako Probinzia itsumustuan zegoela; eta alere, sei gizon bakar bertako jaiotarrak egun bat osoan eutsi zioten aiñ samalda andiari. Bigaramunean, Franzes ta Aleman guztiak gorputz bat egiñik, sartu ziran Erresuma biak mugatzen dituen Bidasoako ibaitik Irun-aranzungo lurrera; bañan Erri onetatik, Oiarzundik, eta Errenteriatik atxi atxika alkargana batutako irureun Gipuzkoatarrek gogor egiñik iduki zuten bertan Martizti andia, aurrera igarotzen laga bage, alik eta Probinzia barruko jendea biribillatu zan arterañoko guztian.\nBereala, Gipuzkoako Ekautu zintzo ernaiak bere mugapeko Erri guztietara zer gertatzen zan gaztigaturik, batu zeban jende taldea gudarako bere Buruzari aurengoarekin igorri zeban Irun-aranzunen zeuden Franzes ta Alemanai erasotzera. Eta Gipuzkoatar oekin batean, joan zan Erregezko Buruzari Donostian zegoen Don Beltran de la Cueba bere soldadu apurrak arturik.\nModa onetan alkarturik etsaietara iristeko zaletuak zijoatzela, Irun-aranzungo lurrean sartutako gauean Gipuzkoatarrak lendabizi egin zuten lana izan zan arbazta txotx pilla andiak or emen toki askotan ifinirik, berai irazeki eta su izugarriak egitea, etsaiak ardura guztia beretara jarri zezaten. Su-leku oei gar bizi bizian iraun eragiteko lainbat lagun bertan utzirik Gipuzkoatarrak gau erdian igo ziran San Marzial deitzen zaion mendiaren txuntxurrera Anbulodi, eta Azkue Buruzari zituztela. Bigaramun goizean eguna argitzean, Alemanak eta Franzesak beren buruak ikusi zituztenean alde guztietatik ertsituak arri ta zur biurturik, ikara larri gorri bizian jarri ziran, ez zeri ekin eta ez nora jo ezin asmatuz; eta oberik etzekutsatenean abiatu ziran ill edo bizi aldatsgora bidea irikitzeko asmoan Gipuzkoatarrak zeuden tokira. Ala bearrean ez leku txarrera bizkarrak berotzeko!\nSan Marzialko gañean Gipuzkoatarrakin batean zegoen Erregezko Buruzari Don Beltran de la Cuebac ikusi zituenean Alemanak eta Franzesak aldapa gora zijoazkiola beraganontz eltxoa samaldaka bezin ugari, ikaraturik arras, agindu zeban ez sutan asitzeko, alik eta Probinzia barrutik jende geiago biribilla zedin arteraño. Bañan Gipuzkoatarrak garrazkiro mindurik erantzun zioten, ezik, etzirala berak egongo etsaiai eraso bage iñolako moduz ere. Mendi-mutil oek aiñ beldur gitxiko ausardiarekin arras berotuak ikustean pizkorturik arrotu zan Don Beltran Jauna, eta esan zien berai, ondo egingo zutela etsaiari gogorkiro ekitea; eta bera ere gogoz jarriko zala aiñ jatorri argidotar leialakin batean bizia galtzera, ezen, ez koldar txar beldurti txaldanaren izen lotsagarriarekin betiko gelditzera.\nEsan ta egin, Gipuzkoatarrak Don Beltranekin batean ekin zitzaiozkan portizkiro erasotzen Franzes, ta Aleman samalda andiari; zeña banaturik arras porrokatu zuten uste baino ere lenago. Ain gogorra eta oroitpengarria izandu zan batalla andi au, non Alemanetakorik bat bakarra ere gelditu izan etzan ill edo lotu bage; eta bizirik gelditu ziran banaka oek Gipuzkoatarrak eraman ziozkaten Erregeri Gaztelara, berak nai zebana egin zegiela. Franzesetatik ere asko ziran txit illak eta erituak. Oñai eragin al zekioten apurrak sartu ziran beren lurrera nai baino nekezago Senpereko Jauna ez besteak, zeñas naiago izan zeban Gipuzkoatarren menpean gelditu, Franziara igesi lotsagarriro joan baino. Gertakari onen ezagungarri egiazkoak gaurko egunean ere arkitzen dira San Marzialko mendian, non, atxurkintzari ekiten zaiozkan nekazariak topatzen dituzten orduan gelditutako gizonen ezurrak ugarri.\nAleman ta Franzesak alkarri jarraio,\nSan Marzial gañera ezin ziran igo;\nHa Mondieu! esanaz negarra jario,\nGipuzkoatarrentzat deus etzuten balio.


Familiari zuzendutako politikak aztergai\nDatorren urriaren 11an familiari zuzendutako politikak ongizate estatuan aztertuko ditugu Ezkerraberri Fundazioak eta EHUk antolatutako jardunaldi batean. Rennes eta Bartzelonako irakasleak, Eusko jaurlaritzako ordezkariak eta Euskal Herriko Unibertsitateko eta Gaindegiako adituak izango dira bertan.\nJardunaldia goizeko 9etan hasiko da eguerdiko ordu bietan bukatzeko eta EHUko Bizkaia aretoan izango da, Bilboko Abandoibarra etorbidean.\nParte hartzea doakoa da baina aldez aurretik izena ematea ezinbestekoa da.\nAldibereko Euskararen, frantsesaren eta gaztelaniaren arteko aldibereko itzulpena egongo da.\nEzkerraberrik estaturik gabeko nazioen agenda komunikatiboa aztertuko du Bruselan\nEzkerraberri fundazioak hainbat estaturik gabeko naziok beren agenda komunikatibo propio antolatzeko dituzten desafioak eta zailtasunak aztertu nahi ditu oraingoan Bruselan. Helburua ondorio baliogarriak ateratzea da.\nIgaro den urtarrilean Euskal Espazio Komunikatiboaren inguruko jardunaldiaren jarraipena bezala ulertu dezakegu Bruselan, Europako Parlamentuaren egoitzan antolatu den jardunaldi hau.\n"Kurdistan, la guerra de las chicas" filma Juan Sorinen omenez\n"Kurdistan, la guerra de las chicas" filma ikusgai jarriko dute Newroz euskal kurduen elkarteak eta Ezkerraberri fundazioak Juan Sorini egingo dioten omentaldian. Filmaren emanaldian Mylene Souloy ere egongo da. Juan Sorin Newroz elkartean arima zen eta duela urtebete inguru hil egin zen. Euskal Herria eta kurduen arteko elkarlana eta elkartasuna bultzatu zuen.\nOmenaldia Santutxuko Udaltegian izango da, Bilbo, datorren martxoaren 23an arratsaldeko 19:00 etan.\n"Bigarren mailako errefuxiatuak" erakusketa Zarautzen\n"Bigarren mailako errefuxiatuak. Hemen ahanztura bizi den tokian" izeneko argazki erakusketa Zarautzen zabalduko da datorren astelehenean, maiatzak 22. Erakusketa hau aurretik Iruñean egon da eta ondoren Tolosan orain Zarautzera heltzeko. Antonio Ruizen argazkiak osatzen dute erakusketa hau eta Zarautzeko Euskalduna Tabernan egongo da ikusgai ekainaren 11rarte.\nLa exposición "Refugiados de segunda. Aquí donde habita el olvido" llega a Zarautz.\nEl bar Euskalduna de Zarautz acogerá la exposición "Refugiados de segunda. Aquí donde habita el olvido" desde el 22 de mayo hasta el próximo día 11 de junio. La exposición, integrada por fotografías de Antonio Ruiz, ha estado previamente en Iruñea y en Tolosa.


Isabel Salud Ezker Anitza-IUko koordinatzaile nagusiari elkarrizketa: "EAJri alternatiba bat planteatzeko unea dela uste dugu" - Ezker Anitza IU\nIsabel Salud Ezker Anitza-IUko koordinatzaile nagusiak, Herri Irratiak egindako elkarrizketa batean, beharrezkotzat jo du EAJ “oposiziora” pasatzea, eta “beste bide bat probatzeko” deia egin dio PSE-EEri; izan ere, inkesten arabera, PSE, eh Bildu eta Elkarrekin Podemos batuta, “Zenbakiak” emango lituzkete Eusko Jaurlaritzan aldaketa bat gerta dadin. Ezker Anitzak apirilaren 5eko EAEko hauteskundeetan Elkarrekin Podemos-IU koalizioaren barruan Podemos Euskadirekin batera parte hartuko duela esan du Osasun sailburuak.\nMiren Gorrotxategi Elkarrekin Podemos-IU koalizioko lehendakarigaiak apirilaren 5ean eh Bildurekin eta PSErekin fronte komun bat osatzeko erakutsitako borondatea zalantzan jarrita, Osasunak adierazi du Ezker Anitza “eroso” dagoela hitzaldi horretan.\n“Eusko Legebiltzarrerako aurreko hauteskundeetan jada proposatu genuen EAJren ordezko gobernu bat. Gu ados gaude, eta beste batzuetan proposatu dugu. Uste dugu EAJri alternatiba bat proposatzeko unea dela … instituzioek aire berria behar dute eta EAJk oposizioa egin behar du, beraz, Podemosek egiten duen diskurtsoarekin bat dator “, gaineratu du.\nHalaber, inkesten arabera, PSE, eh Bildu eta E-Podemos batuta, Eusko Jaurlaritzan aldaketa bat izateko “zenbakiak” emango lituzkete. “Fase politiko berri batean gaude Estatuan, PSOErekin Gobernuan lanean, eta gauzek ondo funtzionatu dute. PSEri beste bide bat probatzeko eskatuko diogu “, gaineratu du.


San Fermin ez du adinik – Oficina Internacional de Prensa de Navarra\nFestetan kamarek irudi batzuk dituzte harrapakin gustukoen: Udaletxe Plaza leporaino beteta, txuri eta gorriaren uholdea kalean, gazteak zezen eta adarren artean, kontzertuak eta soinuak han eta hemen…\nBaina badago beste festa bat, tradizioekin lotura handia duten ekimenez josia: bezperak, prozesioa, etab. Helduak dira askotan ekitaldi horiek gehien gozatzen dituztenak eta helduek ere badute beren izena daraman festa eguna, beren San Fermin eguna, gaurkoa:\nEgunsentiari dianetan abestu ondoren eta zezenen hotsek kaleak hartu eta gero, 10:45tetan, San Fermin Kaperan helduen ohorean meza bat ospatuko da. Otoitzak abestiengatik aldatuko dituzte gero, 12:00etan Sarasate Pasealekuan entzungo duten jota kantaldiarekin; Yoar eta Yus La Rocha errondailak kantatuko dituzte zaharrenen omenean. Ospe handiko bi talde hauek gaztetasuna berreskuratzen saiatuko dira kantaz kanta, behin Dylan-ek abestu bezala: “Forever young”, betirako gazte.\nArratsaldean, abeslari gazte zein famatu batek hartuko du testigantza: Tamara-k, bolero kantari famatuak. Gazte gaztetik ospea lortu eta arrakasta aunitz bildu eta gero, eta soilik 33 urte dituela, bere ibilbidearen errepaso luze bat egingo du Gurutze Plazan, 20:30etan. Ez dira faltako izar bat izatera goratu zuten doinuak: “Si nos dejan” edo “El gato que está triste y azul” abestiaren bertsioa.\nSuzirien soinu eta koloreek festaren azken txanpa iragarriko dute gaueko 23etan. Errusiatik datozen su artifizialak izango dira gaurkoak, Kaliningrado Center of Fireworks Khan-en eskutik.


GANDASEIB 16-17: ASTE BURUA\nAsteburu honetan oso ondo pasatu dut.\nLarunbateko arratsaldean Arteara joan nintzen nire familiarekin arropa erostera, niri arropa erostea ez zait asko gustatzen baina arropa behar nuen. Arropa erosi eta gero afaltzera joan ginen eta Erregeko koparen finala ikusi (Bartzelona 3-1 Alaves) finala eta gero etxera joan nintzen.\nIgandean goizez nire etxean egon nintzen baina gero nire lengusinen oporretarako etxera joan ginen bisitatzera,\nEtxea polita zen, piszina, parke bat eta gimnasioa zeukan, gu bakarrik parkean egon ginen. Ondoren jatetxe batera joan ginen jatera eta nik txorizoa, arrautza eta patatak zeukan sarten bat hartu nuen, goxo-goxoa zegoena. Jan eta parke batean egon ginen jolasten denak batera.\nJolastu eta gero eliza batera joan ginen eta hor eskondite pila-pilara jolastu genuen.\nOndoren harrizko hondartxa txiki batean jolastu genuen harri txikitxoak uran saltoak ematea baina bakarrik nire lengusin handia lortu zuen pare bat alditan. Azkenean etxera bueltatu beher ginen Galdakaora baina egun bikaina izan zen.\nPublicado por Josu Ibarretxe en 2:30


Bide azpiegiturak eta horiek erabiltzeagatik ordaintzen duguna kezka iturri izan da beti guretzat. Erakundeetan sistema bidezkoago baten aldeko apustua egin izan dugu eta egiten jarraituko dugu. Europako beste toki batzuetan egiten den bezala, erabiltzaileek azpiegituren mantenuan, ez inbertsioan, lagundu dezaten eta, horrela, bidesariak ez daitezen haien mugikortasun beharrentzat zigor bilaka. Horretarako urteroko bineta merke bat proposatu izan dugu, soilik dagoeneko ordainketa eskatzen duten bideetan, A-8 eta AP-1ean.\nAspaldi utzi zioten militarrek gerretan kaltetu nagusi izateari. Gerra modernoen ezaugarria da, gerra horiek arautzeko ezarri ziren arauei muzin egitea. Min gehien egiten duen tokira jotzea. Beheko aldean jotako kolpeak ez dira zigortzen Nazio Batuen Erakundeak epaile itsu dituen koadrilatero horietan. Gazan ikusi dugu nork sufritzen dituen gerraren ondorioak zuzenean: zibilek oro har, haurrek bereziki.


Aisialdi-parkeak: garrantzitsuenetako hamabi aztertu ditugu: Segurtasuna, oraindik ere, hobetu egin daiteke: hirutik batek ez du proba-atal hau gainditu [5etik 3. orria] | Aldizkaria | EROSKI CONSUMER\nKapitulu honetan eraman dute parkeek baloraziorik hoberena. Osoko puntuazioan "bikain" lortu duelarik, Warner Bros parke tematikoa nabarmentzen da denen gainetik baina Port Aventurak, Isla Mágicak, Terra Míticak, Madrilgo Jolas Parkea keta La Pineda ur parkeak ere, "oso ongi" kalifikazioa irabazi dute. Benidormeko ur parkea "ongi" agertu da, bisitatu diren aldageletako batzuetan zeuden usain txarrengatik eta egonaldia erraztuko luketen hainbat zerbitzu ez edukitzearren (sarrerak erreserbatzeko edo ume kotxeak alokatzeko aukerak, adibidez). Zaragozako jolas parkea eta Torremolinoseko Aquapark ere kalifikazio horrekin agertzen dira: komunetako zenbaitetako garbitasunean akats larriak hauteman ziren (Zaragozakoan komun zenbait buxatuak zeuden eta hainbat ispilu zikinduta; Torremolinosekoan igerileku batzuetan ez zegoen dutxarik). Tibidabo eta Tívoli jolas parkeen, beren aldetik, "onargarri" baizik ez dute eraman: lehenak ez du banka-zerbitzurik (ez kutxazain automatikoak, ezta dibisa trukea ere) eta bigarrenak konsigna zerbitzurik ez daukalako.\nHobetzeko alderdiez ari garela, aipa ditzagun Zaragozako jolas parkeko eta Mijaseko ur parkeko bisitaria artatzeko bulegoak. Parking zerbitzuari dagokionez, hiru parkek baizik ez dute "oso ongi" kalifikazioa eskuratu (Madrilgoak, Zaragozakoak eta Tívolik) beren antolamendu onagatik eta, gainera, doanekoak direlako. Gainerako parkeetan zerbait ordaindu behar izaten da (4 - 6 euro eguneko) eta instalazio zenbaitetan ibilgailuak aparkatzen lagun zezakeen pertsonalik ez zegoen (aquapark guztietan horrela gertatu zen).\nAldez edo moldezko ezintasun edo ezgaitasunik nozitzen duten pertsonentzat parkea egokitze horretan hobekuntza atzeman da, aldizkari honek 2001 urtean eginiko azterketaren aldean: hamabi parkeetako bostek (Warner, Port Aventura, Isla Mágica, Terra Mítica eta Madrilgo Jolas Parkea) "oso ongi" kalifikazioa eraman baitute, gainerakoek "ongi" merezi izan dutelarik. Funtsezko atal honetako hutsune behinenak hainbat parketan dauden oztopo arkitektonikoak dira, gurpildun aulkien zerbitzurik ez izatearekin batera.\nOstalaritza ere, parkeek gainditu beharreko gaietako bat da, dudarik gabe: gehien-gehientsuenetan zerbitzua erregularra delarik, eskaintzen den gauza bakarra fast food da (orekarekin zerikusirik ez duen elikabidea, alegia). Bisitarien elikadura alorreko premiak ez betetzeaz gainera, establezimendu horietako prezioak ikaragarriak dira, gainera. Hona aztertu den beste alderdietako bat: bisitariari emaniko tratamendua; kasu gehien-gehienetan atsegina baldin bada ere, Tibidaboko parkeak azken kalifikazioa "gaizki" eraman zuen, CONSUMER EROSKI-ko teknikariari emaniko tratamendu eskasagatik eta aspirina sloil bat ere ez edukitzearren. Mijaseko ur parkean ere, beste horrenbeste gertatu zen.\nAisialdi eskaintzari dagokiola, Port Aventurak irabazitako "bikain" kalifikazioa nabarmentzen da, bertako jolas eta ikuskizunen eskaintza ugari eta anitzagatik; ondotik Madrilgo jolas parkea eta Warner Bros Park datozkio eta ur-parke guztiak (ur-parkeei ezarritako aisialdi-eskakizunak parke tematikoei eta ikuskizunei ezartzen zaizkienak baino arinagoak direnez, kalifikazio ona eraman dute lehenek). Isla Mágica, Zaragoza eta Tibidaboko parkeen jolas eta ikuskizunen eskaintzan "onargarri" erdipurdikoa aski dute.\nErabiltzailek eskuratzeko txarteldegien kopuruari goazkiola, Tibidabo eta Tívolik eraman dute balorazio hoberena, hedadura eta bisitarien kopuruaren arabera, beste ezeinek baino txarteldegi gehiago dituztelako. Parkeek arretaz zaintzen dituzten alderdietako bi, ordena eta seinaleztapena dira. Gehienek nota onarekin gainditu du proba hori, Torremolinosko ur parkeak izan ezik (bisitatu zen unean ez zeukan parkeari buruzko inolako orritxo edo gida-libururik). Tivoli jolas-parkeak "onartzeko moduko" erdipurdikoa bakarrik lortu du: bisitariak orientazioa gal dezake, adierazitako ibilbiderik edo ongi zehazturiko arearik ez baitu.\nJolas eta ikuskizunen antolamenduari dagokionez, berriz, bisitatu diren parkeen erdiek "erdipurdi" kaskarra baino ez dute merezi izan. Ilaren antolamendua eta bertan jendeak eman beharko zuen denboraren iragarpena eskasa izan zen Tivoli eta Madrilgo jolas parkeetan eta lau ur-parkeetan. Zaragoza eta Tibidaboko jolas parkeak eta Warner Bros parke tematikoa "onargarri" baino ez ziren agertu, bidezkoa zen jolas denetan itxaron beharreko denbora iragarkietan ez jakinaraztearren.\n<< Aurreko orrira joan: Segurtasun graduaz\nHurrengo orrira joan: Segurtasun neurriak, errespetatzekoak >>


Stanfordeko Unibertsitateak NEIKEReko hiru ikertzaile sartu ditu munduko zientzialari entzutetsuenen artean - Revista Sustrai Aldizkaria.\n2021/10/27 | Albisteak\nBigarren urtez harrian, Carlos Garbisu doktorea, NEIKEReko egungo zuzendari zientifikoa, eta Ramon Juste doktorea, NEIKEReko Animalia Osasuneko Departamentuko ikertzailea, Stanfordeko Unibertsitateak (Kalifornia) lantzen duen “World´s Most Influential (Top 2%) Scientists” ranking entzutetsuan sartu dira. Gainera, oraingo edizioan Ana Hurtado doktorea ere agertzen da, NEIKEReko Animalia Osasuneko Departamentuko ikertzailea.\nRankinga erreferentzia zientifikorik entzutetsuena da nazioartean\nMunduko ikertzailerik aipatuenak daude zerrenda horretan, eta hori oso errekonozimendu handia da zerrenda osatzen dutenentzat. Izan ere, une honetan, rankinga erreferentzia zientifikorik entzutetsuena da nazioartean, zientzialariek egindako lanaren eragina ezagutzeko.\nAitortzak, beraz, NEIKERen bikaintasun zientifikoa erakusten du, bereziki meritu handikoa NEIKEReko ikertzaile kopuru txikia kontuan hartuta, Stanfordeko rankingean sartzen diren beste zentro askorekin alderatuta, eta kontuan hartuta NEIKERek bere ikerketa lana lehen sektorearen zerbitzura eta transferentziara zuzentzen duela, horren balio erantsia gehitzeko eta lehiakortasuna hobetzeko.\nGarbisu doktoreak, NEIKEReko egungo zuzendari zientifikoak, aurrerapen handiak egin ditu lurzoruan bizi diren mikroorganismoen ezagutzan, batez ere erreparatuz nekazaritza lurrei eta kutsatutako lurrei, eta aitzindari da Euskal Autonomia Erkidegoan Lurzoruko Mikrobio Ekologiaren garapenean. Gainera, ezagutza teoriko eta praktiko garrantzitsuak eman ditu lurzoru degradatuak berreskuratzearen arloan. Gaur egun, bere ikerketaren zati handi bat ingurumenean antibiotikoekiko erresistentzien agerraldian eta barreiatzean oinarritzen da.\nHorrez gain, Ramon Juste doktoreak, NEIKEReko Animalia Osasuneko Departamentuko ikertzaileak, animalien osasunaren inguruan garatu du bere jarduera zientifikoa. Bere ekarpen zientifiko nagusiak mikobakteriosien azterketan zentratzen dira, eta paratuberkulosia kontrolatzeko eraginkortasun epidemiologiko eta ekonomikoaren lehen eredu matematikoa garatu du eta txertaketaren babes espezifikoa eta ez-espezifikoa frogatu du. Gaur egun, xede nagusia ildo horri jarraitzea da, hanturazko gaixotasun motelen sortzetiko immunitate mekanismo komuna argitzeko eta immunoterapia aktiboaren bidezko kontrolean aplikatzeko.\nAzkenik, NEIKEReko Animalia Osasuneko Departamentuko ikertzaile Ana Hurtado doktorearen lan ildoa izan da metodoak garatzea eta hobetzea animalien osasunean garrantzia duten agente infekzioso zoonotikoak diagnostikatzeko eta karakterizatzeko, bereziki elikagaien bidez transmititzen diren patogenoen arloan. Duela gutxi, abeltzaintzan antibiotikoak zentzuz erabiltzeko lan ildoa gidatzen du, bere ikerketak animalia jatorriko bakterio erresistenteen zaintza epidemiologikoan eta haien erresistentzia mekanismoen karakterizazioan oinarrituta. Gaur egun, elikagai osasungarri eta seguruak lortzeko ekoizpen primarioak jokatzen duen rola eta abeltzaintzak mikrobioen aurkako erresistentzietan duen eragina aztertzen ari da.


HUHEZINEMAREN VIII. EDIZIOKO EPAIMAHAIKIDEAK | HUHEZINEMA\nHUHEZINEMAREN VIII. EDIZIOKO EPAIMAHAIKIDEAK\nZinemagile eta ekoizela da, eta Zazpi T’erdi ekoiztetxearen sortzailea. Hainbat film ekoiztu ditu bertan: “Nao Yik”, “Oírse”, “Ateak Zabalduz”, “La plaza de la música”, eta. Zuzendari moduan honako filmak zuzendu ditu: “Abuztua”, “Heroínas sem nome”, “Gure hitzak”…\nBestalde, hainbat zinemaldi eta erakustaldien antolaketa batzordeetan ere parte hartzen du: LUPA Dokumentalen Mostra, MOTZ ekimena, etab.\nEuskal Herriko Unibertsitatean graduatu zen, Ikus-entzunezko Komunikazioan. New York Film Academy eskolan jarraitu zituen ikasketak, eta horri esker, New York-eko Forensic Films ekoiztetxean lan egin zuen bi urtez kamera eta produkzio lanak burutuz.\nOndoren, Bartzelonako ESCAC zinema eskolan gidoigintzako goi mailako ikasketak egin zituen. Bertan, Un otoño sin Berlín (2015) lanerako Eusko Jaurlaritzaren eskutik dirulaguntza lortu zuen.\n2010ean, Gariza Produkzioak eratu zuen. Honi esker, hainbat ikus-entzunezko lan idatzi, zuzendu eta ekoiztu ditu.\nBilboko dokumental eta laburmetrailen jaialdian hasi zuen bere ibilbide profesionala – egungo ZINEBI-n. Ibilbidea jaialdietan hasi bazuen ere, kazetaritzan lizentziatutako amorebietarrak, hainbat lan egin ditu gaur arte. Telebistan lan egiteaz gain, kritika ugari ere idatzitakoa da Intxausti. Hala ere, politikaren munduan ere muturra sartu izan du, Nafarroako herrixkabeteko zinegotzia izan baitzen.\nHorrez gain, Tabernaria erre izateak, ostalaritzaren bidez sukaldaritzaren ateak zabaldu zizkion. Bere hitzen arabera, Bilboko sukaldaritza asko gustatzen zaio, hiria bera beste. Berak dioen bezala, “kritikari batek errespetuzkoa eta umila izan behar du”.


Zer esan nahi du enpresako gako bezeroek - haiekin lan egitea, zuzendaritzako trebetasunak, erantzukizunak, bezero gakoekin lan egiteko departamentua\nGako bezeroak - nor den, lan motak, aztarnak, bezero gakoen kudeaketa eta garapena\nMerkataritza esparruan, kontzeptua "bezero gako gisa" erabiltzen da, merkataritza-enpresek eta agentziek irabazi nabarmenak ekartzen dituztenak. Erakunde horietako batean Key Account Manager-aren posizio bat dago: gako bezeroekin harremanak ezartzeko arduratzen den langilea.\nNor da hau gako bezeroa?\nEpearen azalpenarekin hasten gara, beraz, konpainiaren errenta nabarmen eragiten duen bezeroarentzako esan nahi dugu. Enpresa handiak eta irudi bezeroak daude. Salmenten akzioak erakundearen bolumen osoaren% 30-55 izan daitezke. Gako bezeroak esan nahi badituzu, merezi du bezeroak aipatzen baditu honako irizpideak betetzen baditu:\nirabazi onak ekartzen ditu;\nbazkide fidagarria da;\nepe luzeko lankidetza planak;\nsalmenten hazkundearen eragina du;\naukera berriak lortzeko moduak ematen ditu;\nkonpainiaren ospea eragin dezake.\nBezeroaren gako motak\nBezeroen analisia egiteko, kudeatzaileak bezeroak banatu ditzake talde horietako batean:\nThe breadwinner . Horrek konpainiaren irabazi gehienak ematen dituen bezero gakoen zerrenda biltzen du:% 10 edo gehiago. Kasu gehienetan, epe luzeko lankidetza espero du.\nPerspektiba . Produktuak edo zerbitzuak erosteko aurrekontu ona duten bezero berriak sartzen dira. Lehiakideek "breadwinners" izan ditzakete.\nIrudi-sortzailea . Gako bezeroek izen ezaguna dute eta beren industria edo eskualdeko liderrak dira. Enpresaren ospe ona eman dezakete.\nAditua . Bezeroak eskakizun handia du, ondasunen kalitatea eta zerbitzuaren maila aurkezten dituena. Kasu gehienetan, konpainiak funtzionatzen duen merkatuaren ezagutza garrantzitsua du.\nBezero gakoekin lan egitea\nBezero garrantzitsuekin lan eraginkorra planifikatzeko, bezeroen galerak sor ditzakeen akats nagusiak aztertu behar dituzu.\nGarrantzi handikoa da puntualtasuna, atzerapenak konpultsatzaileari erakusten dio ez direla berarekin larriak.\nBezero gakoekin lan egiteko departamentuak ez du gaitzen egoera eztabaidagarriak, arreta eta oreka erakustea. Gatazka bezero bat galtzeko arriskua da.\nOhiko akatsen bat bezeroen kontzientziarik ez izatea da, beraz, garrantzitsua da dokumentazioa arreta handiz egitea.\nGako bezeroak zuzendaritza merezi du negoziazioei arretaz prestatzeko. Garrantzitsua da bezeroaren konpainiari buruzko informazioa biltzea, galderak eta iradokizun interesgarriak pentsatzea.\nBezeroa galtzen baduzu, kudeatzaileak ez daki produktua ezagutzen, produktu edo zerbitzu baten ñabardura guztien berri jakiteak espezialitate bat prestatzeko baldintza garrantzitsu bat da.\nGako bezeroen analisia\nEnpresek aldizka aztertu beharko lukete bezeroekin lan egiteko estrategia nola egokitu. ABC-XYZ azterketa eraginkorrena eta sinplea da, bezeroak talde jakin batzuen banaketa eragiten baitu. Azterketa hori duten bezero gakoekin lan egiteko ñabardurak Excel taula osatzen duten bi metodoen konbinazioa dira:\nABC analisia - Bezeroen kategoriak salmenten edo errentagarritasunaren arabera zehazten laguntzen du. Bezeroak hiru taldetan banatzen dira: erosketa bolumen handiena, batez besteko bolumenarekin eta gutxienekoarekin.\nXYZ analisia - erosleen maiztasunaren arabera banatzen ditu bezeroak. Berriro ere, hiru talde bereizten dira: maiz erosketak egiten dituztenak, aldizka eta irregularrean.\nGako bezeroak garatzea\nKonpainiak bezeroen gakoekin portaera estrategia bat garatu behar du eta bezeroen beharrak asetzeko baliabideak optimizatzen ditu. Horregatik, gako bezeroen salmentak hazten dira eta iritziak garatzen dira. Prospektiba bezeroak identifikatzeko, hiru "P" arauak gidatzen dituzte: zerbitzu baten beharra, kaudimena, erabakiak hartzeko ahalmena. Bezero potentzialei buruzko informazioa prentsa berezi eta publiko baten bidez lor daiteke , komunikabideetan , Interneten eta datu-base elektroniko berezietan.\nBezero gakoen kudeaketa\nGako bezeroekin lan egitea beste analisi eta prestakuntza dakar, beste bezeroekin elkarreraginekin baino. Gako bezeroak mantentzea da horietako bakoitzaren dossier bat sortzea:\nAukeratu informazio orokorra, besteak beste: enpresaren deskribapen orokorra, langile kopurua, garapenaren historia, langileak, antolakuntza egitura eta ingurumenari buruzko datuak.\nErlazioen historia deskribatzen da, zer eta noiz eman zen kontuan hartuta, zein eskaintza parte hartu zuten, garaipen eta galeren arrazoiak. Espezialistek une honetan eta etorkizunean elkarrekintza zehazten dute.\nBezeroaren enpresan erabakiak hartzeko plana lantzen ari da. Hemen, kontuan hartu beharrekoak diren langile guztiak kontuan hartu behar dira.\nInformazioa biltzen da lehiakideei ere, gako bezero potentziala irabazteko nahian dabiltza.\nBezero gakoen marketina\nSaltokietan eta merkaturatzean hurbilketa estrategikoa merkaturatzea da, merkatuan merkatuan oinarritutako ikuspegia kontuan hartuta edo bezeroarekin kontsideratuz, merkaturatzea: Kontu-oinarritutako marketina. Horrela, negoziazio arrakastatsuak egin ditzakezu bezero gakoekin, beren beharrak asetzeko, trantsizio bat antolatu hasierako faseetan, marketinaren onura handiena lortzeko eta erosleak bultzatzeko.\nMerkataritza-erakundeek bezero gakoei marketina aplikatzen zaie merkataritza-eskaintza berezian zehaztasunez esateko. Bertan, xede-erosleen definizio zuzena eta kontaktu-txartel bat sortzea oso garrantzitsua da. Gainera, enpresek salmenta eta marketina koordinazio-taldeen lana aztertuko dute, edukiak eta banakako programak sortuko dituzte.\nGako bezero baten galera\nEnpresa batek gako bezero bat galtzen duenean, salmenten errentagarritasuna nabarmen gutxitzen da eta kalte handia dago. Bezeroen galeraren arrazoi ugari daude eta aukera nagusiak honako hauek dira: bezeroaren zerbitzuaren maila gutxitzea, produktuen edo zerbitzuen kalitatea hondatzea, epeak eta konpromisoak betetzea. Gainera, bezeroen iritziak ez dira kontuan hartuko, edo, oro har, ahaztu egiten dira. Gako bezeroak itzuli daitezke, baina honek gogor lan egin beharko du:\nBezeroak galdu egiten duen irizpide baten definizioa, adibidez, denbora luzez bezeroak ez du ezer erosten.\nAdierazle horien kontura: hutsegiteen kopurua eta dinamika, baita sortzen diren jarraibideak ere.\nItzuli nahi dituzun bezeroen zerrenda marraztea eta erakartzeko moduak garatzea. Eskaintzak, opariak, deskontuak eta abar eskaintzen ditu.\nBehin egindako ikerketen arabera, salmenten arrakasta eta bezeroen arteko elkarrekintza eraginkorra% 50 baino gehiagorengana zuzendua dago (Key Account Manager). Posizio horretan dagoen pertsona batek irabaziaren erdia eragiten du, beraz, bere ahalmenak enpresaren buru izatetik gertu daude. Bezero gakoekin lan egiteko arduradunaren erantzukizunei dagokienez, bere eginkizun nagusia bezeroei epe luzeko lankidetza garatzea da. Horrez gain, zeregin hauek egiten ditu:\nmerkatuaren ikerketa egiten du;\nInplementazio bideak zabaltzen ditu;\nezartzeko plan bat prestatu;\ngako bezeroak eramaten ditu.\nKey Account Manager trebetasunak\nEnplegatzaile askok ados nagusi seniorek goi mailako heziketa izan behar dutela eta espezialitate zehatza ez dagoela adierazten. Egokiena, bezero gakoen zuzendariak psikologia eta marketin arloan ezagutza izan beharko luke eta lehen hezkuntzako lehen esparrua izan daiteke. Horrez gain, gaitasun hauek izan behar ditu:\nLangileak konpainiaren produktuei buruzko informazioa izan behar du, hau da, bezeroari galdera zehatz bat erantzuteko gai izan behar du.\nKontu gakoen espezialista batek salmentekin lotutako ezagutzak izan behar ditu. Gauzak ez saltzeko gai izan behar du, baina baita ideia ere.\nEgokiena, kudeatzaileak bezeroaren negozioaren garapenaren inguruko jakitun izan behar du: etorkizunerako ahuleziak eta irtenbideak.\nLangileak negozioaren komunikazioa, pentsamendu analitikoa eta trebetasun intelektual bikainak izan behar ditu. Espezialistek atzerriko hizkuntzak, negozioen akatsak ezagutu eta bezeroaren jokaera aurreikusteko gai izan behar dute.\nMotibazioa kudeaketa funtzioan\nNon kexatu enpresariak?\nFamilia aurrekontua nola gorde - benetako aholkuak\nNola idatzi artikulu zientifikoa?\nEtorkizuneko lanbide eskakizunak\nNola bihurtzen da entrenamendu fisiko batetik hutsetik?\nLangileen jardueren ebaluazioa\nNola erregistratu webinar bat?\nPazko pastelak dekoratzea\nArropa estilo arauak\nModa ile koloreak 2015\nNola hazten da pomegranate bat?\nNeovulatory follicle de luteinizazioa\nSmoothies - 9 errezeta zaporetsu eta erabilgarriak\nMendebaldeko estiloaren urtea\nJohnny Depp eta Amber Heard\nTe berdea esnearekin - ona eta txarra\nImpetigo - tratamendua\nPuntuzko galtzerdiak janzten dituztenekin?\nZein adinek jaiotza batean haur bat jarri al dezakete?\nInfekzioen aurkako txertoa umeentzat - edo ez?\nHaurdun geratzen banaiz?


Iruña ezagutu | Ayuntamiento de Pamplona\nNafarroako Foru Komunitatearen hiriburua da.\nIzena: Iruña (euskarazko ofiziala), Iruñea (Euskaltzaindia)\nNafarroaren erdi-erdian dago. Herri hauek ditu mugakide: iparraldean, Berriobeiti, Berriozar eta Antsoain; ekialdean, Atarrabia, Burlata, Eguesibar eta Aranguren; hegoaldean, Galar zendea, Zizur zendea eta Zizur Nagusia, eta mendebaldean Barañain, Oltza zendea eta Orkoien.\nAltitudea: itsas-mailatik 449 metrora dagoen lautada batean dago.\nHedadura: 23,55 kilometro koadro\nKoordenatuak: 42°49’00’’I; 1°39’00’’M\nBiztanleria: gutxi gorabehera 200.000 lagun\nSorrera: Ponpeio, K.a. 74\nJaiak: Sanferminak, uztailaren 6tik 14ra\nZaindaria: San Zernin (azaroaren 20a)\nIbaiak: Arga, Elortz eta Sadar\nLatsak: Santa Luzia, San Makai, Lezkairu, Garitón de Ripalda edo udal-mintegietakoa.\nXII. mendean, San Nikolas hiria sortu zen, izen horretako elizaren inguruan, eta etorkin berriek osatua. 1189an Navarreriak, non "nafarrak" bizi baitziren, frankoen forua jaso zuen, eta San Migel auzoa erantsi zioten. Nobleek, Navarrerian bizileku hartuta eta apezpikuaren laguntzaz, Gaztelarekin nahi zuten aliantza egin; San Zernin eta San Nikolaseko burgesek, ordea, Frantziarekin nahi zuten. Hiru guneak elkarren kontra aritu ziren borrokan, 1423. urtera arte. Urte hartan, Karlos III.a Prestuak hiru burguak entitate bakarrean bildu zituen. Jureria edo udaletxe berria eraiki zuten, eta armarri berri bat sortu, hiriarentzat; halaber, barne-harresiak eraikitzeko debekua ezarri zuten.


[Elkarrizketa] «Klub historikoen kontra lehiatuko gara aurten» : Bidasoko Hitza\nAITOR ZULAIKA: REAL UNION TALDEKO ENTRENATZAILEA\n[Elkarrizketa] «Klub historikoen kontra lehiatuko gara aurten»\nAste batzuk daramatza entrenatzen Real Unionen lehen taldeak. Zulaikak garbi du eguneroko lanak izan behar duela sasoiaren ardatz.\nFitxaketen atala ez du itxi Unionek. Aurrealdea indartu nahi dute.\nOporren ondoren, nola ekin diote Aitor Zulaikak eta taldeak denboraldi-aurreari?\nOporren ondoren, beti bezala, gogotsu eta lanerako prestutasun guztiarekin. Lehen asteak osatu ditugu eta ikusitakoarekin pozik naiz.\nMaila berrian arituko da Real Union, polita bezain zaila izango al da aurtengo denboraldia?\nGuztiz ados galderan adierazitakoarekin, polita bezain zaila izango baita aurtengo sasoia. Zelai ikaragarrietan jokatuko dugu, non estadioak oso politak diren eta jende asko sartzen den. Klub historikoen kontra lehiatuko gara aurten, urteetan zehar lehen mailan aritutakoak. Horietan jokatzeak gogoa eta ilusioa pizten du, baina zailtasun maila ere handituko du.\nDenboraldi-aurreko lehen entrenamenduetan, zer eskatu dio Aitor Zulaikak taldeari?\nOrain arte egin ditugun entrenamenduak adaptaziozkoak izan dira. Jokalari gehienak, gutxienez, bi hilabete geldirik egon dira eta epe horrek adaptazio prozesua behar du. Horregatik, lehen asteetan, korrika serieak eta baloiarekin teknika lanak landu ditugu, analitikoki eta bakartuta jokalariek pixkanaka egoera fisikoa hobetu dezaten. Asteak aurrera egin ahala, oposizioarekin eta taldeko taktikarekin sartuko ditugu entrenamenduetan. Era batekoak edo bestekoak izan, entrenamenduetan eskatzen dugun konpromiso bakarra gehienezko esfortzua ematean datza.\nTaldeak jokatuko dituen zazpi lagunartekoetan, zer ikusi nahi du Aitor Zulaikak?\nTalde gehienek denboraldi-aurrean bilatzen dutena: ligan zehar praktikan jarri nahi ditugun elementu taktiko, tekniko eta fisikoak ahalik eta gehien garatu.\nZer iruditzen zaizu taldearen osaketa? Aurpegi berri ugari daude.\nOhiko aldaketak egin ditugu, aurreko urteko taldea hobetzeko asmoarekin. Bigarren B Mailako kontratuen iraupena ez da oso luzea izaten, eta taldeak urtero aurpegi berriak bilatzera behartuta daude. Konparaketetan sartuz gero, Calahorrak hamalau fitxaketa egin ditu, Zamorak 11 eta Leongo Kulturalak beste hainbeste. Guk zazpi egin ditugu orain arte. Momentuz, ligako fitxaketa gutxien egin duen taldea gara. Batzuk gauzatzea geratzen zaigu, aurrealdean bereziki, baina orain artekoarekin pozik naiz.\nGoizegi al da denboraldiko helburua ezartzeko?\nEz da goizegi. Ni eta nirekin lanean dabilen lantalde teknikoa oso argiak gara gai horretan. Guretzako egungo helburua da asteleheneko entrenamendua ahalik eta hobekien prestatzea. Astelehenaren ondoren, gure helburua izango da hurrengo eguneko entrenamendua modurik onenean prestatzea. Hori da gure eginbehar bakarra astelehenetik larunbatera, gero igandean irabaztea merezi ahal izateko. Gero irabazi, berdindu edota galdu egingo dugu, baina eginiko lanarekin pozik eta lasai geratu behar gara beti.\nZiurrena da Stadium Galera zaleak itzultzea. Une hori iristeko gogotsu al zaudete?\nGogo handia dugu. Kirol ekitaldi guztiak zaletuentzako dira; haiek gabe egon izana futbolaren funtsarik gabe egotea izan da. Horrez gain, zaleek eskaintzen diguten berotasuna eta motibazioa berreskuratzea polita izango da. 5\nErlazionatutako edukia[Erreportajea] Txuri-beltz aro berria